Lok 2nan 12 AKKDC08 - Orobowamu sigira ka ɲa a ka - Bible Search\nLok 2nan 11 Lok 2nan 13\nLok 2nan 12\nEzipiti masacɛ be na Zuda kama kɛlɛ la\n(Mas fɔlɔ 14.25-28)\n1Orobowamu sigira ka ɲa a ka masaya la ka barika sɔrɔ tuma min na, a ma Masaba ka sariya bato tugu, ale ni Isirayɛlidenw bɛɛ. 2A saan duurunan masaya la, Ezipiti masacɛ Sisaki nana Zeruzalɛmu kɛlɛ, bari u tun ma tilen Masaba ɲakɔrɔ. 3Sisaki nana ni kɛlɛkɛwotoro waa kelen ni kɛmɛ fila (1 200) ye, ni sotigi waa bi wɔɔrɔ (60 000), ani jamaba min y'a bila sira ka bɔ Ezipiti jamana na: Libikaw, ni sukiw, ani Etiyopikaw.\n4A ye Zuda mara dugu barikamanw minɛ, a sera fɔɔ Zeruzalɛmu. 5O kɔ, kira Semaya nana Orobowamu ni Zuda mara ɲamɔgɔw fɛ, minw tun ye ɲɔgɔn lajɛn Zeruzalɛmu, bari, Sisaki tun be surunyana. A y'a fɔ u ye ko: «Masaba y'a fɔ ko aw y'ale bila. K'o la, ale bena aw bila k'aw don Sisaki bolo.» 6Isirayɛlidenw ka ɲamɔgɔ nunu ni masacɛ y'u yɛrɛ majigi k'a fɔ ko: «Tiɲɛ be Masaba fɛ.» 7Masaba y'a ye ko u y'u yɛrɛ majigi tuma min na, a y'a fɔ Semaya ye ko: «U y'u yɛrɛ majigi minkɛ, ne tena u halaki tugu, yanni dɔɔni, ne bena bɔyɔrɔ di u ma, ne tena Sisaki kɛ ka n dimi bɔ Zeruzalɛmu na tugu. 8O bɛɛ n'a ta, Sisaki bena to u kunna. O la, faranfasi min be ne ka baara, ni jamana wɛrɛ masaw ta cɛ, u ben'o lɔn.»\n9- Ezipiti masacɛ Sisaki ye Zeruzalɛmu kɛlɛ ka Masaba ka soo kɔnɔ nafolow, ni masacɛ ka soo kɔnɔ ta cɛ ka taga n'a ye. A y'o bɛɛ ta, hali nigɛkunbɛnnan sanulamanw, Solomani tun ye minw dilan. 10Masacɛ Orobowamu ye dɔ wɛrɛw dilan u nɔɔ na ni zira ye, k'o kalifa masaso donda kɔlɔsibagaw kuntigiw ma. 11Ni masacɛ be taga Masaba ka soo kɔnɔ tuma min na, daa kɔlɔsibaga nunu tun be to k'u ta k'a bila sira. O kɔ, u be kɔsegi ka na u bila daa kɔlɔsibagaw ka soo.\n12Orobowamu y'a yɛrɛ majigi minkɛ, Masaba ma dimi a kɔrɔ tugu, a m'a halaki pewu. Koɲuman dɔw tun be sɔrɔ Zuda mara la.\nOrobowamu ka masaya laban\n(Mas fɔlɔ 14.21-24, 29-31)\n13Masacɛ Orobowamu sigira ka ɲa Zeruzalɛmu, a tora masaya la. Yanni a ka kɛ masacɛ ye, a sii tun sera saan bi naani ni kelen ma. A ye saan tan ni wolonwula kɛ masaya la Zeruzalɛmu, Masaba tun ye dugu min woloma Isirayɛlidenw ka duguw bɛɛ cɛma, k'a tɔgɔ la a kan. A bamuso tɔgɔ tun ko Naama, amonimuso tun lo. 14Orobowamu ye kojugu kɛ, bari a tun ma Masaba ɲini n'a sɔbɛ ye. 15A ka kɛwali tɔw, k'a ta a daminɛ ma fɔɔ ka taga se a laban na, o be sɔrɔ kira Semaya ka kɛwaliw kitabu kɔnɔ, ani kira Ido ta la, minw be mɔgɔw burujuw koo fɔ.\nKɛlɛ tun be Orobowamu ni Zerobowamu cɛ tuma bɛɛ. 16Orobowamu sara, u y'a suu don Dawuda ka ciin kɔnɔ. O kɔ, a dencɛ Abiya sigir'a nɔɔ na masaya la.


Sam 2nan 20 AKKDC08 - O y'a sɔrɔ mɔgɔkolon dɔ tun be - Bible Search\nSam 2nan 19 Sam 2nan 21\nSam 2nan 20\nSeba be muruti Dawuda ma\n1- O y'a sɔrɔ mɔgɔkolon dɔ tun be yen, Bɛnzamɛn kɔmɔgɔ Bikiri dencɛ tun lo, a tɔgɔ ko Seba. Ale ye buru fiyɛ k'a fɔ ko niyɔrɔ te olu fɛ Dawuda fɛ, ko cɛɛn t'u fɛ Zese dencɛ nin fɛ. Ko Isirayɛlidenw bɛɛ ka taga u ka soo.\n2O la, Isirayɛlidenw bɛɛ tɛmɛna ka taga ka Dawuda to yen, ka tugu Bikiri dencɛ Seba kɔ. Nga Zuda kɔmɔgɔw tora n'u ka masacɛ ye, u y'a bila sira ta Zurudɛn baji daa la fɔɔ ka taga se Zeruzalɛmu.\n3- Dawuda ser'a ka soo Zeruzalɛmu. A tun y'a ka gɛrɛfɛmuso tan minw to yen k'u ka to ka soo kɔlɔsi, a ye olu minɛ k'u bila soo dɔ kɔnɔ, u tun be min kɔlɔsi ka ɲa, ka to k'u mako ɲa, nga a ma sɔn ka la n'u ye. A y'u datugunin to o yɔrɔ nin na fɔɔ u tagara sa musogwanaya la.\nZowabu be Amaza faga\n4O kɔ, masacɛ y'a fɔ Amaza ye ko yanni tile saba kɔnɔ, a ka Zuda ka mara kɛlɛdenw lajɛn ka na ɲɔgɔn sɔrɔ a ɲakɔrɔ, ko ale yɛrɛ ka kɔsegi ka na a fɛ. 5Amaza tagara k'u lajɛn, nga masacɛ tun ye waati min latigɛ a ye, o tɛmɛna. 6O la, Dawuda y'a fɔ Abisayi ye ko: «Bikiri dencɛ Seba bena min kɛ an na, sisan o bena juguya ni Abisalɔn ta ye. Wili ka ne kɔlɔsibagaw minɛ, ka tugu a kɔ janko a kana dugu barikaman dɔw sɔrɔ ka don u dɔ kɔnɔ ka tunu an na.» 7Abisayi tagara, Zowabu ka mɔgɔw tun tugunin be a kɔ, ani masacɛ kɔlɔsibagaw, ani cɛfariw bɛɛ. U bɔra Zeruzalɛmu janko ka taga Bikiri dencɛ Seba kɔ.\n8U surunyana kabakuru belebele la, min be Gabaŋɔn dugu kɔnɔ tuma min na, u ye Amaza kunbɛn. Zowabu ka kɛlɛkɛfani tun b'a kaan na. Murujan b'a foroko la, n'a dulonnin be a ka cɛsirilan na a cɛɛ la fani sanfɛ. A tun be gwɛrɛla tuma min na, murujan nin benna duguma. 9A y'a fɔ Amaza ye ko: «I ka kɛnɛ wa, ne balimacɛ?» A y'a kinibolo kɛ ka Amaza bonbosi minɛ ko a b'a fo. 10Amaza ma murujan kɔlɔsi Zowabu bolo. Zowabu ye muru nin don a kɔnɔbara la k'a nugu bɔn duguma. A yɛrɛ m'a filanan, Amaza sara ten.\nZowabu n'a baden Abisayi tɛmɛna ka tugu Bikiri dencɛ Seba kɔ.\nU sera Seba kɔrɔ\n11Zowabu ka kɛlɛdenw dɔ tora Amaza suu gɛrɛfɛ. A y'a fɔ ko: «Mɔgɔ o mɔgɔ be Zowabu fɛ ani min be Dawuda kɔ, o tigi ka tugu Zowabu kɔ!» 12Amaza tun kolonkolonn'a joli kɔnɔ sira kan. O cɛɛ nin y'a ye ko mɔgɔ bɛɛ tun be lɔra minkɛ, a ye Amaza sama ka bɔ sira kan ka don n'a ye foro dɔ kɔnɔ, ka fani dɔ biri a kan. 13A y'o kɛ ka ban dɔrɔn, mɔgɔ bɛɛ tugura Zowabu kɔ, janko ka Bikiri dencɛ Seba kɔgwɛn. 14Zowabu tɛmɛna Isirayɛlidenw ka maraw bɛɛ la fɔɔ ka taga se Abɛlibɛtimaaka. Bikiri ka fadenyabolo bɛɛ ye ɲɔgɔn lajɛn ka tugu a kɔ. 15U tagara Abɛlibɛtimaaka dugu datugu k'u be Seba kɛlɛ. U ye yɔrɔ dɔ lɔ min wilila ka se dugu laminikogo fɔlɔ ma. Jama min bɛɛ tun be ni Zowabu ye, olu tun be kogo nin juu wɔgɔbira janko a ka ben. 16O la, muso hakilitigi dɔ wilila ka pɛrɛn dugu kɔnɔ ko: «Aw ye mɛnni kɛ! Aw ye mɛnni kɛ! Aw k'a fɔ Zowabu ye ko a ka gwɛrɛ, ne bena kuma a fɛ.» 17Zowabu gwɛrɛla muso nin na, a y'a fɔ ko: «Ele le ye Zowabu ye wa?» Zowabu ko ɔnhɔn. A ko a ka mɛnni kɛ a ka baaraden fɛ. Zowabu y'a fɔ ko ale b'a lamɛnna. 18Muso nin ko: «Fɔlɔfɔlɔ la, u tun be to k'a fɔ ko: ‹Taga ɲiningali kɛ Abɛli›, koo nin be ban. 19Nin ye hɛrɛdugu le ye, a ka koo tilennin lo Isirayɛli mara la. E do b'a fɛ k'o le halaki, ka Isirayɛli mara duguba dɔ halaki. Mun na i b'a fɛ ka Masaba niyɔrɔ kɛ tomo ye?» 20Zowabu y'a fɔ a ye ko: «K'a fɔ ko ne be dugu nin halaki k'a kɛ tomo ye, o miiriya ka jan ne la! 21N m'a lawili o kama. Mɔgɔ dɔ le wilila masacɛ Dawuda kama, a tɔgɔ ko Seba, Bikiri deen lo, a bɔra Efarayimu mara kuluyɔrɔ la. Aw k'ale don an bolo dɔrɔn, an be taga k'aw ka dugu nin to yen.» Muso nin y'a fɔ Zowabu ye ko: «An ben'a kungolo fili i ma kogo kɔfɛ.» 22O kɔ, muso nin tagara jama bɛɛ ye n'a ka hakilitigiya ye. U ye Bikiri deen Seba kungolo tigɛ k'a fili Zowabu ma kogo kɔfɛ. Zowabu ye buru fiyɛ janko u ka dugu nin to yen. Bɛɛ jɛnsɛnna ka taga u ka soow. O kɔ, Zowabu kɔsegira masacɛ fɛ Zeruzalɛmu.\nDawuda ka ɲamɔgɔw tɔgɔw\n23Zowabu le tun be Isirayɛlidenw ka kɛlɛdenw bɛɛ kunna. Yoyada dencɛ Benaya tun be masacɛ kɔlɔsibagaw kunna. 24Adoramu tun be fasobaara kunna, Ayiludi dencɛ Yosafati tun be sɛbɛko kunna. 25Sewa tun ye sɛbɛnnikɛla ye, Sadɔki ni Abiyatari tun ye sarakalasebagaw ye. 26Ira fana tun be yen ka bɔ Yayiri. Dawuda ka sarakalasebaga tun lo.


Sam fɔlɔ 20 AKKDC08 - Dawuda bɔra Nayɔti, Arama gɛrɛfɛ - Bible Search\nSam fɔlɔ 19 Sam fɔlɔ 21\nSam fɔlɔ 20\nZonatan be Dawuda lasɔmi\n1Dawuda bɔra Nayɔti, Arama gɛrɛfɛ ka boli ka taga Zonatan fɛ, k'a fɔ a ye ko: «Ne ye mun kɛ? Ne ye mun le cɛn, walima ne y'i facɛ hakɛ ta koo jumɛn le la, n'a be ne fagayɔrɔ ɲinina?» 2Zonatan y'a fɔ a ye ko: «O te se ka kɛ, i tena sa. Bari ne facɛ te koo si kɛ n'a m'a sara ne la, a koba fara a fitini kan. Mun na ne faa bena nin dogo ne la? O te se ka kɛ.» 3Dawuda kalila k'a fɔ Zonatan ye ko: «I faa y'a lɔn tiɲɛ na ko ne koo ka d'i ye. O la, a y'a fɔ a yɛrɛ kɔnɔ ko e man kan ka nin mɛn, bari a bena i hakili ɲagami. Nga Masaba kosɔn, ani ele fana be yen! Ne b'a fɔ ko a tora dɔɔni dɔrɔn ne be sa.» 4Zonatan y'a fɔ Dawuda ye ko: «I be fɛɛn min fɛ, ne bena o kɛ i ye.» 5- Dawuda y'a fɔ Zonatan ye ko: «Sini le bena kɛ kalokura ɲanagwɛ ye. Ne do ka kan ka taga sigi ka dumuni kɛ ni masacɛ ye. N b'a ɲini i fɛ i ka ne to n be taga dogo foro kɔnɔ, fɔɔ ka taga se sinikɛnɛ wulafɛ ma. 6N'i facɛ y'a ye ko n te yen, i b'a fɔ ko ne y'i daali kosɔbɛ ko i ka sira di n be boli ka taga n ka dugu la Bɛtilehɛmu, bari n ka fadenyabolo mɔgɔw bɛɛ bena sanyɛlɛma saraka dɔ bɔ. 7N'a y'a fɔ k'o ɲana, o tuma na, kojugu si te i ka baarakɛla ɲa. Nga n'a dimina, i k'a lɔn ko a y'a latigɛ ka kojugu kɛ ne la. 8I k'i ka mɔgɔsɔbɛya yira i ka baarakɛla la, bari i y'a kɛ an ye layidu ta ɲɔgɔn ye Masaba tɔgɔ la. Ni ne ye kojugu dɔ kɛ, e yɛrɛ ka n faga. Mun na i be taga ni n ye i facɛ fɛ?»\n9Zonatan y'a jaabi ko: «O tena kɛ fewu. Ni ne y'a ye ko ne facɛ ye kojugu labɛn i kama, ne ten'a to ni n m'o fɔ i ye.» 10Dawuda y'a fɔ Zonatan ye ko: «N'i facɛ nana i jaabi ni kuma gwɛlɛman ye, jɔn le bena ne lasɔmi?» 11Zonatan y'a fɔ Dawuda ye ko: «Na an be bɔ ka taga foro kɔnɔ.» U bɔra ka taga foro kɔnɔ ɲɔgɔn fɛ.\n12Zonatan y'a fɔ Dawuda ye ko: «Masaba, Isirayɛli ka Ala kosɔn ne b'a fɔ i ye ko ne bena jija sini yɛrɛ, walima sinikɛnɛ, nin waati ɲɔgɔn na, ka n facɛ sɛgɛsɛgɛ k'a kɔnɔnako lɔn. N'a sɔrɔla ko n facɛ diminin tɛ i kɔrɔ, ni ne ma sɔn ka mɔgɔ ci i fɛ k'o fɔ i ye, 13Masaba kana yafa n ma! N'a fana sɔrɔla ko ne facɛ ye kojugu labɛn i kama, ne bena o fɔ i ye ani k'i to i be taga hɛrɛ la. Masaba ka to i fɛ i n'a fɔ a tora ne facɛ fɛ cogo min na. 14Hali ni waati dɔ nana se ni ne be sii la, Masaba be ɲumanya min fɛ, i k'o kɛ ne ye janko ne kana sa. 15- To ka koɲuman kɛ n ka somɔgɔw ye, hali ni Masaba y'i juguw kelen kelen bɛɛ halaki ka bɔ dugukolo kan tuma min na.»\n16Zonatan bɛnna ni Dawuda ka somɔgɔw ye. A ko: «Masaba ka Dawuda mɔnɛ bɔ a juguw la.» 17O waati la tugu, Zonatan y'a kɛ Dawuda kalil'a ka teriya kosɔn, bari Dawuda koo tun ka d'a ye i n'a fɔ a yɛrɛ.\n18Zonatan y'a fɔ a ye ko: «Sini kɔni le ye kalokura ɲanagwɛ ye. U ben'a lɔn ko i te yen, bari i ka sigiyɔrɔ bena to lakolon. 19Sinikɛnɛ, i be taga dogo fɔɔ i tun dogora yɔrɔ min na o loon na. I be to kabakuru nin kɔfɛ min be wele Ezɛli. 20Ne bena biɲɛ saba bon o kabakuru nin gɛrɛfɛ, k'a kɛ i n'a fɔ n tun be fɛɛn le bonna n'u ye. 21O kɔ, n bena kanbelennin dɔ ci ka taga u ta. Ni n y'a fɔ a ye ko: ‹I ma biɲɛ nunu tɛmɛ wa? U ta ka na,› o tuma na, i ka na bari hɛrɛ ye i ta ye. Masaba kosɔn, foyi tena kɛ. 22Nga ni n y'a fɔ kanbelennin nin ye ko: ‹A filɛ, u be ɲafɛ halibi,› o tuma i ka taga, bari Masaba b'a fɛ i ka taga le. 23Masaba le ye an seere ye an ka kuma nunu la, an ye minw fɔ ɲɔgɔn ye.» 24O la, Dawuda dogora foro kɔnɔ.\nSayuli be Dawuda kɔniya\nKalokura ɲanagwɛ sera, masacɛ sigira dumuni kunna. 25A sigir'a ka sigilan kan i n'a fɔ a tun be to k'a kɛ cogo min na ka kɔrɔ kogo kɔrɔ. Zonatan sigir'a ɲafɛ, Abinɛri sigira Sayuli gɛrɛfɛ, Dawuda ka sigiyɔrɔ tora lakolon. 26Sayuli ma foyi fɔ o loon na. A tun b'a miiri ko balinako dɔ le y'a sɔrɔ, ko siga t'a la, a saniyanin tɛ. 27O dugusagwɛ, min ye kalokura tile filanan ye, Dawuda ka sigiyɔrɔ tora lakolon tugu. O la, Sayuli y'a deen Zonatan ɲininga ko: «Mun na Zese dencɛ ma na kunun ani bii dumuni kɛyɔrɔ la?» 28Zonatan y'a jaabi ko: «Dawuda ye sira ɲini ne fɛ ko a be taga Bɛtilehɛmu. 29A tun ko ne ma ko n k'a to a be taga, ko a ka somɔgɔw ka kan ka saraka dɔ bɔ dugu kɔnɔ, ko a kɔrɔcɛ le y'a fɔ a ye ko a ka na. Ko n'a koo ka di ne ye, ne ka sɔn a be ta'a balimaw ye. O le y'a to a ma se ka na masacɛ ka dumuni na.» 30Sayuli dimina Zonatan kɔrɔ kosɔbɛ k'a fɔ a ye ko: «E ye denkolon le ye! I m'a lɔn ko ne b'a kala ma ko ele ni Zese dencɛ ye teriw ye wa? I b'o kɛ i yɛrɛ ka maloya kama, an'i bamuso ta kama! 31Ka Zese dencɛ to sii la diɲɛ kɔnɔ, i m'a lɔn ko e tena se ka kɛ masa ye wa? O la, mɔgɔw bila u be ta'a minɛ ka na n'a ye sisan, bari a ka kan ka faga.» 32Zonatan y'a facɛ jaabi ko: «Mun na a bena faga do? A ye mun le kɛ?» 33Sayuli y'a ka taman ta ko a be Zonatan faga. O la, Zonatan y'a faamu ko a facɛ tun y'a latigɛ sɔbɛ la ko a be Dawuda faga. 34A dimininba wilila ka bɔ dumuni kunna, a ma foyi dumu kalokura tile filanan na, bari a dusu tun cɛnna Dawuda kosɔn a facɛ ka nɛnili kosɔn.\nZonatan be Dawuda lasɔmina\n35O dugusagwɛ, Zonatan tagara foro kɔnɔ ani Dawuda tun bɛnna yɔrɔ min la, kanbelennin dɔ tagara n'a ye. 36Zonatan y'a fɔ o kanbelennin nin ye ko: «N bena biɲɛ minw bon, boli ka taga u ta.» Kanbelennin ye boli ta, Zonatan ye biɲɛ bon, a tagara ben a ɲafɛ. 37Kanbelennin nin sera biɲɛ nin benyɔrɔ la tuma min na, Zonatan pɛrɛnna ko: «Biɲɛ nin t'i ɲafɛ wa?» 38O kɔ, a pɛrɛnna tugu ko: «A kɛ joona joona, kana mɛn yen, kana lɔ!» Kanbelennin nin ye biɲɛ nin ta ka kɔsegi ka n'a kuntigi fɛ. 39Kanbelennin nin tun te foyi kala ma, Zonatan ni Dawuda le tun b'o koo kala ma.\n40O kɔ, a ye kala n'a biɲɛw di kanbelennin ma ko a ka taga n'u ye dugu kɔnɔ. 41Kanbelennin nin taanin kɔ, Dawuda wilila ka bɔ worodugu ɲafan na, k'a kunbiri gwan Zonatan ɲakɔrɔ k'a ɲaa biri duguma siɲɛ saba. Teri mɔgɔ fila nunu y'u bolo meleke ɲɔgɔn na ka kasi. Dawuda kɔni, ale ta tun ye ɲaji ye dɔrɔn. 42O kɔ, Zonatan y'a fɔ Dawuda ye ko a ka taga hɛrɛ la, k'olu do kalila ka ban ni Masaba tɔgɔ ye ɲɔgɔn ye, ko Masaba le ka kɛ u ni ɲɔgɔn cɛ, ani u kɔmɔgɔw ni ɲɔgɔn cɛ tuma bɛɛ.


Lok 2nan 11 AKKDC08 - Orobowamu sera Zeruzalɛmu tuma - Bible Search\nLok 2nan 10 Lok 2nan 12\nLok 2nan 11\n1Orobowamu sera Zeruzalɛmu tuma min na, a ye Zuda kɔmɔgɔw ni Bɛnzamɛn taw lajɛn. U tun kɛra cɛfari waa kɛmɛ ni bi seegi (180 000) ye. A tun b'a fɛ ka taga Isirayɛli mara mɔgɔw kɛlɛ, ka mara nin minɛ ka kɛ Orobowamu ta ye tugu. 2Nga Masa Ala kuman'a ka mɔgɔ Semaya fɛ ko: 3«A fɔ Zuda mara masacɛ, Solomani dencɛ Orobowamu, ani Isirayɛliden minw bɛɛ be Zuda ni Bɛnzamɛn maraw la ko: 4Masaba ko: Aw man kan ka taga aw badenw kɛlɛ. Aw kelen kelen bɛɛ ka kɔsegi aw ka soo, bari koo nin bɔra ne lo la.» U ye Masaba ka kuma bato ka kɔsegi, u ma taga Zerobowamu kɛlɛ tugu.\nOrobowamu be duguw lɔ\n5Orobowamu sigira Zeruzalɛmu, a ye Zuda mara dugu dɔw lalaga k'u sigi ka kɛ dugu barikamanw ye. 6A ye Bɛtilehɛmu lalaga, ni Etamu, ni Tekowa, 7ani Bɛtisuri ni Soko ni Adulamu, 8ani Gati ni Maresa ni Zifu, 9ani Adorayimu ni Lakisi ni Azeka, 10ani Soreya ni Ayalɔn ani Eburɔn. Olu le kɛra dugu barikamanw ye Zuda ni Bɛnzamɛn mara la. 11A y'u laminikogow lalaga ka kɛlɛkuntigiw sigi yen, ani ka dumuni, ni tulu, ni duvɛn mara yen. 12A ye nigɛkunbɛnnanw ni tamanw bila o dugu nunu bɛɛ kɔnɔ, ka barika don u la kosɔbɛ. Zuda ni Bɛnzamɛn maraw tun ye a ta ye.\n13Sarakalasebagaw ni Levi kɔmɔgɔ minw tun siginin be faan bɛɛ Isirayɛli mara la, olu wilila ka na to Orobowamu kɔrɔ. 14Levi kɔmɔgɔw y'u ka dugukolow n'u ka soow to yen ka na Zeruzalɛmu dugu kɔnɔ, ani Zuda mara la, bari Zerobowamu n'a deenw tun y'u bali ka Masaba ka sarakalasebaara kɛ. 15- A y'a yɛrɛ ka sarakalasebagaw sigi sɔnnikɛyɔrɔw, ani joow kunna, a tun ye minw dilan bakɔrɔnin ni misiden jaa la. 16Isirayɛliden minw bɛɛ tun b'a fɛ ka Masaba, Isirayɛli ka Ala ɲini, olu tugura Levi kɔmɔgɔw kɔ ka taga Zeruzalɛmu ka sarakaw bɔ Masaba u faaw ka Ala ye. 17U ye barika don Zuda mara masaya la, ka Solomani dencɛ Orobowamu ka fanga sabati saan saba kɔnɔ, bari a tun be Dawuda ni Solomani ka sira le taama o waati la.\nOrobowamu ka somɔgɔw\n18Orobowamu ye Dawuda dencɛ Yerimɔti denmuso Maalati furu. A bamuso tun ye Zese dencɛ Eliyabu denmuso Abiyayili ye. 19Maalati ye dencɛw wolo a ye: Yewusi ni Semariya ani Zaamu. 20Ale kɔ, a ye Abisalɔn denmuso Maaka furu. Ale fana ye deenw wolo a ye: Abiya ni Atayi ani Ziza ni Selomiti. 21Abisalɔn denmuso Maaka koo tun ka di Orobowamu ye ka tɛmɛ a ka muso tɔw n'a ka gɛrɛfɛmusow kan. Muso tan ni seegi ni gɛrɛfɛmuso bi wɔɔrɔ le tun b'a fɛ. A ye dencɛ mugan ni seegi sɔrɔ, ani denmuso bi wɔɔrɔ. 22Orobowamu ye ɲafɛla di Maaka dencɛ Abiya ma, a ka kɛ a badenw ɲamɔgɔ ye, bari a tun b'a fɛ k'a sigi masaya la. 23A tun ye hakili sɔrɔ k'a deenw bɛɛ jɛnsɛn yɔrɔ dɔw la Zuda ni Bɛnzamɛn maraw kɔnɔ, ani dugu barikamanw bɛɛ kɔnɔ. A ye dumunifɛn caaman di u ma, ani ka muso caaman ɲini u ye fana.


Yezu juguw b’a ɲini k’a minɛ u ka jaan na (Matiyo 22) | Yezu ka ɲɛnamaya\nU b’a ɲini ka Yezu minɛ u ka jaan na\nMATIYO 22:15-40 MARIKI 12:13-34 LUKA 20:20-40\nMASACƐ KA FƐƐNW DI MASACƐ MA\nSUU MINW BENA KUNU, U BENA FURU WA?\nCIKANW BƐƐ LA BELEBELEBAW\nYezu kɛlɛbagaw diminin lo sabu a ye ntalen minw la, u ye u ka juguya bɔ kɛnɛ kan. Fariziɲɛw ye fɛɛrɛ ɲini ka Yezu minɛ u ka jaan na. U b’a fɛ k’a lasun a ka kuma dɔ fɔ min bena kɛ sababu ye u b’a don Ɔrɔmukaw ka gofɛrɛnɛrɛ bolo. O kama, u y’u ka kalanden dɔw sara walisa u k’a kɔrɔbɔ.—Luka 6:7.\nO kalandenw tagara a fɔ Yezu ye ko: “Karamɔgɔ, an y’a lɔn ko i ka kuma n’i ka kalan tilennin be, i te mɔgɔ bɔ mɔgɔ la, Alasira ka kan ka taama cogo min na, i be mɔgɔw kalan o la tiɲɛ na. A daganin be an ka lɛnpo sara Ɔrɔmu masacɛ ma wa, walima a daganin tɛ?” (Luka 20:21, 22). Yezu b’u ka filankafoya n’u ka nanbarako kala ma minkɛ, a m’a to u k’a sɔrɔ n’u ka kuma diimanw ye. N’a ko ‘ɔn-ɔn, a daganin tɛ aw k’o lanpo sara,’ u be se k’a jalaki ko a be murutiliko le lawulila Ɔrɔmukaw kama. Nka n’a ko ‘ɔnhɔn, a daganin lo,’ n’a sɔrɔ jama tɛna o faamu ka ɲɛ ani u bena wuli a kama sabu a man di u ye ka kɛ Ɔrɔmukaw ka kuntigiya kɔrɔ. O la do, a bena u jaabi cogo di?\nYezu y’u jaabi ko: “Namaramɔgɔw, mun na aw be ne dakɔrɔbɔ? Aw be lɛnpo sara ni wari min ye, aw k’o dɔ yira ne la.” U ye warigwɛ deen kelen yira a la. A y’u ɲininga ko: “Jɔn jaa n’a bulonɔn ye nin ye a kan?” U y’a jaabi ko: “Masacɛ ta lo.” O kɔ, Yezu y’a yira u la u ka ɲi ka min kɛ. A ko: “Fɛɛn min ye masacɛ ta ye, aw k’o di masacɛ ma, ka Ala ta di Ala ma.”—Matiyo 22:18-21.\nYezu ka kumaw y’o cɛɛw kabakoya. A y’u jaabi cogo ɲuman na fɔɔ u ma dɔ sɔrɔ k’a fɔ tugun. O kama, u tagara. Nka tile ma ban fɔlɔ ani a juguw bele jijanin lo k’a minɛ u ka jaan kɔnɔ. Fariziɲɛw ka kalandenw taganin kɔ, diinan kuntigi wɛrɛw gwɛrɛla Yezu la.\nSaduseɲɛw lanin tɛ sukununi koo la. U ye ɲiningali dɔ kɛ Yezu ye, min ɲɛsinnin be sukununi ni lamɔgɔyafuru koo ma. U ko: “Karamɔgɔ, Musa y’a fɔ ko ni cɛɛ dɔ sara k’a sɔrɔ a ma deen sɔrɔ, ko a dɔgɔcɛ ka kan ka firiyamuso nin ta janko ka deen sɔrɔ a kɔrɔcɛ ye. Nga an fɛ, dencɛ wolonwula tun be cɛɛ dɔ fɛ. Kɔrɔcɛman ye muso furu, a sara k’a muso to yen, a ma deen sɔrɔ n’a ye. A kɛra ten, dɔgɔcɛ fɔlɔ ye muso nin ta, o kɔ, filanan fana y’a ta, ani sabanan. Olu si ma deen sɔrɔ ni muso nin ye, fɔɔ u mɔgɔ wolonwula bɛɛ ta kɛra ten. Olu bɛɛ sanin kɔ, muso nin fana sara. Ayiwa, suuw bena kunun loon min na, o muso nin bena kɛ jɔn ta ye mɔgɔ wolonwula nunu cɛma? Bari u bɛɛ y’a furu ka ye.”—Matiyo 22:24-28.\nKomi Saduseɲɛw lanin lo Musa ka kumaw na, Yezu basigira o kumaw kan k’u jaabi ko: “Aw ka filili sababu tɛ nin ye wa, ko aw ma Kitabu kuma faamu, aw ma Ala ka sebaaya fana dɔn. Suw mana kunun, cɛw tɛna musow furu, musow tɛna di cɛw ma, nka u na kɛ i ko sankolola mɛlɛkɛw. Su kununni ko ta fan fɛ, aw ma a kalan Musa ka Kitabu la jirinin ko la wa, ko Ala y’a fɔ Musa ye ko: ‘Ne ye Ibrahima ka Ala ye, ani Isaka ka Ala ani Yakuba ka Ala.’ Ala tɛ suw ka Ala ye, ɲɛnamaw ta don. Aw fililen bɛ kosɛbɛ.” (Mariki 12:24-27, ABM; Ɛkizɔdi 3:1-6). O jaabili ye jama kabakoya.\nYezu ye kuma ban Fariziɲɛw ni Saduseɲɛw daa la. O kama u jɛnna k’a kɔrɔbɔ tugun. Sariya karamɔgɔ dɔ y’a ɲininga ko: “Karamɔgɔ, sariya kɔnɔ, cii jumɛn le koo ka gwɛlɛ?”—Matiyo 22:36.\nYezu y’a jaabi ko: “Sariya min koo ka gwɛlɛ Ala ma ka tɛmɛ tɔw bɛɛ kan, o filɛ nin ye: ‘Isirayɛlidenw, aw ka mɛnni kɛ. Matigi, an ka Ala ye Matigi kelenpe le ye. I ka Matigi i ka Ala kanu n’i dusu bɛɛ ye, an’i kɔnɔ bɛɛ ye, n’i hakili bɛɛ ye, an’i barika bɛɛ ye.’ Min be tugu o la, o filɛ nin ye: ‘I k’i mɔgɔɲɔgɔn kanu i n’a fɔ i yɛrɛ.’ Sariya wɛrɛ si koo man gwɛlɛ Ala ma k’olu fila bɔ.”—Mariki 12:29-31.\nO sariya karamɔgɔ y’o mɛn minkɛ, a ko: “Cɔ! Karamɔgɔ, i ye tiɲɛ fɔ. Ala kelenpe le be yen, dɔ wɛrɛ si te yen n’ale tɛ. Ka Ala kanu i dusu la, i hakili la n’i barika bɛɛ ye, ani k’i mɔgɔɲɔgɔn kanu i n’a fɔ i b’i yɛrɛ kanu cogo min na, o ka fisa ni saraka sifa bɛɛ ye, saraka jɛnitaw fara jɛnibaliw kan.” Yezu y’a ye ko a kumana ni hakilitigiya ye minkɛ, a y’a fɔ a ye ko: “Fɛɛn bɛrɛ t’i jɛn ka don Ala ka masaya la.”—Mariki 12:32-34.\nYezu ye Nisankalo tile 9, 10 ani 11nan kɛ n’a be mɔgɔw kalan Alabatoso kɔnɔ. A ka di mɔgɔ dɔw ye k’a lamɛn, i n’a fɔ o sariya karamɔgɔ. Nka a ka kalan man di diinan kuntigiw ye. U si m’u “jaa gwɛlɛya ka Yezu ɲininga foyi la tugu.”\nFariziɲɛw y’a ɲini cogo di ka Yezu minɛ u ka jaan na ani o labanna cogo di?\nYezu ye mun lo kɛ tuma min na Saduseɲɛw y’a ɲini k’a minɛ u ka jaan na?\nYezu y’a yira ko mun lo kɔrɔtanin lo kosɔbɛ tuma min na a ye sariya karamɔgɔ dɔ jaabi?\nN’an sara, an be ni jigiya juman ye? An ka mɔgɔ sɔbɛ minw sara, an bena u ye tugun loon dɔ wa?\nA ci dɔ ma A ci dɔ ma U b’a ɲini ka Yezu minɛ u ka jaan na\njy sap. 108 ɲɛɛ 250-251


<< < Nɔmburu 36 > >>\nJɛɛlɛ mbele pè pɔri nambala yeri, pe kɔrɔgɔ limɛ kala\n1 Makiri pinambyɔ Galaadi wi setirige piile pe seye teele pàa pan Moyisi naa Izirayɛli woolo sanmbala pe seye teele pe kɔrɔgɔ. Makiri to wo lawi ŋa Manase. Ki seye teele pàa yiri wa Zhozɛfu setirige ki ni. 2 A pè si Moyisi wi pye fɔ: «Yawe Yɛnŋɛlɛ làa ki konɔ kan mboro ŋa we tafɔ ma yeri ma yo ma pɛtɛ gbɔn ma tara ti yɛɛlɛ woro Izirayɛli woolo we na. Mbe taga wa ko na, Yawe Yɛnŋɛlɛ làa ki konɔ kan ma yeri naa ma yo ma we sefɔ Zelofadi wi kɔrɔgɔ ki kan wi sumborombiile pe yeri†. 3 Mbe yala ko ni, na paga pɔri nambala yeri Izirayɛli cɛnlɛ la yɛgɛ ni, pe to kɔrɔgɔ ŋga pè li, ki yaa wɔ wa we tɛlɛye kɔrɔgɔ ki ni mbe taga pè pɔri nambala mbele yeri pe kɔrɔgɔ ki na. Ki ka pye ma, pa ka yaa kɔn wa we kɔrɔgɔ ki na. 4 Na Izirayɛli woolo pe zhubile† yɛlɛ li ka ka gbɔn, ki jɛɛlɛ pe tasaga ki yaa wɔ wa we cɛnlɛ li kɔrɔgɔ ki ni mbe taga pè pɔri nambala mbele yeri pe cɛnlɛ li wogo ki na. Ki ka pye ma, ka yaa kɔn wa we kɔrɔgɔ ki na.»\n5 Kona, a Moyisi wì si para Izirayɛli woolo pe ni ma yala Yawe Yɛnŋɛlɛ li sɛnyoro ti ni, ma pe pye fɔ: «Tanga yɛn Zhozɛfu setirige piile pe cɛnlɛ li yeri. 6 Yawe Yɛnŋɛlɛ lì sɛnrɛ nda yo Zelofadi sumborombiile pe wogo ki na ti nda fɔ: ‹Naŋa ŋa ka ŋa ndanla wi mbe ya pɔri wi yeri. Ɛɛn fɔ, ki naŋa wi daga mbe pye pe to cɛnlɛ li sege woo wo wa. 7 Pa kona Izirayɛli woolo pe kɔrɔgɔ ka se ka wɔ cɛnlɛ la ni mbe kan cɛnlɛ la yeri. Kona Izirayɛli woo nuŋgba nuŋgba pyew wi yaa koro wi tɛlɛye kɔrɔgɔ ko ni. 8 Na kɔrɔgɔ ka kan sumboro wa yeri, Izirayɛli woolo cɛngɛlɛ la ni, wi daga mbe pɔri naŋa wa yeri wa pe to cɛnlɛ li sege woolo pe ni; jaŋgo Izirayɛli woolo pe ni fuun nuŋgba nuŋgba pe tɛlɛye kɔrɔgɔ ki koro pe kan. 9 Ki ka pye ma, kɔrɔgɔ ka se ka wɔ cɛnlɛ la ni mbe kan cɛnlɛ la yeri. Izirayɛli cɛnlɛ nuŋgba nuŋgba pyew li yaa koro wa li yɛɛra kɔrɔgɔ ki go na.› »\n10 A Zelofadi sumborombiile pè si ŋga Yawe Yɛnŋɛlɛ làa yo Moyisi wi kan ki pye. 11 A Zelofadi wi sumborombiile Mala, naa Tiriza, naa Ogila, naa Milika konaa Nowa pè si pɔri pe ndonjɛye pe pinambiile pele yeri. 12 Ki nambala pàa pye Zhozɛfu wi pinambyɔ Manase wi setirige piile poro seye woolo. Kì kaa pye ma, kɔrɔgɔ ŋga sumborombiile pàa ta, a kì si koro wa pe to cɛnlɛ li ni.\n13 Yawe Yɛnŋɛlɛ làa ŋgasegele naa kakɔnndɛgɛŋgɛlɛ ŋgele yo Moyisi wi kan, a wì ke yo Izirayɛli woolo pe kan, koro wɛlɛ yɛɛn. Ko la pe ta wa Mowabu tara funwa lara falafala ti na, wa Zhuridɛn gbaan wi yɔn na, wa Zheriko ca ki yɛsinmɛ na.


Bibulu ka maanaw: Alijɛnɛ nata koo - Jehova Seerew ka ɛntɛrɛnɛti yɔrɔ daganin\nALA ye alijɛnɛ tagamasiɲɛ min yira a ka kira Ezayi la, o ɲɔgɔn lo yirala jaa nin kan. Zonasi sanin kɔ, a ma mɛɛn Ezayi wolola.\nAlijɛnɛ kɔrɔ ko “nankɔ.” I ɲɛɛ be alijɛnɛ min na yan, o tɛ i hakili jigi fɛɛn dɔ la wa? Jehova Ala tun ye nankɔ cɛɲumanba min labɛn Adama ni Awa ye, yala a bɔnin tɛ o fɛ wa? Yala dugukolo kuru bɛɛ bena kɛ alijɛnɛ ye tugun loon dɔ wa?\nAla bena alijɛnɛ min kɛ ka di a sagokɛlaw ma, a y’a ɲini a ka kira Ezayi fɛ a k’o cogoya lakali. A y’a fɔ ko: ‘Kongo wulu ni baden bena to ɲɔgɔn fɛ. Misiden ni jaraden bena dumuni kɛ ɲɔgɔn fɛ, denmisɛn bena taga u dɛndɛ. Denɲɛnin bena tulon kɛ saa ka dingɛ daa la.’\nMɔgɔ caaman bena a fɔ ko ‘ni tɛ se ka kɛ abada. Tɔɔrɔ ma daminɛ bi, ayiwa a yɛrɛ tɛna ban fana.’ Nka, miiri k’a filɛ: Ala tun ye sigiyɔrɔ sifa juman lo labɛn ka di Adama ni Awa ma?\nAla tun y’u bila alijɛnɛ dɔ lo kɔnɔ. Komi u ye Ala kaan bila, o lo y’a to u bɔnɛna u ka sigiyɔrɔ cɛɲumanba la, u kɔrɔla ani ka sa. Nka, Adama ni Awa bɔnɛna fɛɛn ɲuman minw na, Ala ye layidu ta ko mɔgɔ minw be ale kanu a bena o di olu ma.\nAlijɛnɛ nata kɔnɔ, tiɲɛni ni halakili tɛna kɛ yen fewu. Mɔgɔ bena sigi yen ɲɛsuma na. Bɛɛ bena to kɛnɛya ani hɛɛrɛ la. Fɛɛn bɛɛ bena kɛ i ko Ala tun b’a fɛ cogo min na a daminɛ na. An bena a ye kɔfɛ Ala bena o dafa cogo min na.\nEzayi 11:6-9; Yirali 21:3, 4.\nEzayi ye jɔn lo ye, a wolola tuma juman ani Jehova ye mun lo yira a la?\n“Alijɛnɛ” kumaden kɔrɔ ko di, ani a be i hakili jigi mun lo la?\nJehova ko Ezayi ka mun lo sɛbɛ alijɛnɛ nata koo la?\nMun na Adama ni Awa bɔnɛna u ka sigiyɔrɔ cɛɲumanba la?\nMɔgɔ minw be Jehova kanu, a ye layidu juman ta u ye?\nEzayi 11:6-9 kalan.\nHɛɛrɛ min bena kɛ adamadenw ni kongosogow cɛ duniɲa kura kɔnɔ, Ala ka Kuma b’o lakali cogo di? (Zab. 148:10, 13; Ezayi 65:25; Ezek. 34:25)\nJehova sagokɛlaw cɛma bi, cogo di Ezayi ka kumaw be dafara Alako ta fan fɛ? (Ɔrɔm. 12:2; Efɛz. 4:23, 24)\nYɛlɛmani min be kɛra adamadenw ka jogo la kabini sisan ani a fana bena kɛ duniɲa kura kɔnɔ, jɔn lo kɛra o sababu ye? (Ezayi 48:17, 18; Gal. 5:22, 23; Fil. 4:7)\nN’a fɔra ko Ala bena sigi adamadenw cɛma dugukolo kan, Bibulu b’a yira cogo di ko o tɛna kɛ yɛrɛ yɛrɛ la, nka tagamasiɲɛ koo lo? (Lev. 26:11, 12; 2 Til. Kib. 6:18; Ezayi 66:1; Yir. 21:2, 3, 22-24)\nƝɛji ni dimi sifa jumanw lo bena ban? (Luka 8:49-52; Ɔrɔm. 8:21, 22; Yir. 21:4)\nA ci dɔ ma A ci dɔ ma Maana 71nan: Alijɛnɛ nata koo


Cɛf 18 AKKDC08 - O waati la, masacɛ tun te - Bible Search\nCɛf 17 Cɛf 19\nDan kɔmɔgɔw be taga sigi yɔrɔ wɛrɛ\n1O waati la, masacɛ tun te Isirayɛlidenw fɛ. O tuma na, Dan kɔmɔgɔw tun be mara dɔ ɲinina ka sigi o yɔrɔ la, bari fɔɔ ka na se o waati ma, u tun ma sigiyɔrɔ sɔrɔ u yɛrɛ tɔgɔ la fɔlɔ Isirayɛlidenw cɛma. 2Dan kɔmɔgɔw ye mɔgɔ fariman duuru woloma u ka fadenyabolow bɛɛ la k'u ci. U bɔra Soreya ani Ɛsitawɔli ka taga, janko u ka taga jamana yaala k'a filɛ. U tun y'a fɔ u ye ko u ka taga jamana nin filɛ. U tagara se Mika ka yɔrɔ la, Efarayimu mara kuluyɔrɔ la, ka si o yɔrɔ la. 3O tun ka surun Mika ka soo la minkɛ, u sera ka Levi kɔmɔgɔ nin kumakan lɔn. U gwɛrɛla k'a fɔ Levi kɔmɔgɔ nin ye ko: «Jɔn le nana n'i ye yan? I be mun le kɛra yan yɔrɔ la? Mun na i tora yan?» 4A y'a fɔ u ye ko Mika ye nin ni nin le kɛ ale ye, ko a b'ale sara, ale fana kɛr'a ka sarakalasebaga ye. 5U y'a fɔ a ye ko a ka Ala ɲininga k'a filɛ n'u ka taama bena diya. 6Sarakalasebaga nin y'a fɔ u ye ko u ka taga hɛrɛ la, ko Masaba be u marala u ka taama nin na.\n7Mɔgɔ duuru nunu bɔra ka taga se Layisi. U y'a ye k'o yɔrɔ mɔgɔw siginin be ɲasuma na i n'a fɔ Sidɔnkaw. U hakili siginin be, hamiko si te u la, masa si tun te sɔrɔ o mara nin kɔnɔ min b'u tɔɔrɔla, mɔgɔ si fana tun t'u mara. U yɔrɔ tun ka jan Sidɔnkaw la, bɛɛn tun te u ni mɔgɔ wɛrɛ cɛ. 8Ciden nunu kɔsegira ka na u balimaw fɛ Soreya ni Ɛsitawɔli, olu y'u ɲininga ko: «Aw segira ka na ni mun kibaruya ye?» 9U y'u jaabi ko: «Aw ye wili, an be taga o yɔrɔ mɔgɔw kama! Bari an ye jamana nin ye, a ka ɲi kosɔbɛ. Mun na aw b'aw daje n'aw te foyi fɔra? Aw kana salabagatɔya kɛ ka ban ka bɔ ka taga jamana nin minɛ! 10N'aw tagara se yen, aw bena jama ye yen minw te hami. Jamana nin ka bon, Ala fana y'a di aw ma, jamana lo, dugukolokanfɛn bɛɛ be sɔrɔ min kɔnɔ.»\n11O la, Dan kɔmɔgɔ mɔgɔ kɛmɛ wɔɔrɔ bɔra Soreya ni Ɛsitawɔli ka taga n'u ka kɛlɛkɛminanw ye u bolo. 12U tagara sigi Kiriyatayimu, Zuda mara la. O le y'a to yɔrɔ min be Kiriyatayimu tileben fɛ, o be wele halibi Dan kɔmɔgɔw ka kɛlɛdenw sigiyɔrɔ. 13U wilila ka bɔ o yɔrɔ la ka taga se Efarayimu mara kuluyɔrɔ la. U sera Mika ka soo. 14Mɔgɔ duuru minw tun nana Layisi jamana nin filɛ, olu y'a fɔ u balima nunu ye ko: «Aw b'a lɔn wa, ko sɔnnikɛfani, ni mɔgɔjaw, ani joo min dilanna ni nigɛ ye, k'o be sɔrɔ soo nunu dɔ kɔnɔ wa? Aw ka kan ka fɛɛn min kɛ sisan, o b'aw bolo.» 15O kɔ, u gwɛrɛla ka don Levi kɔmɔgɔ nin fɛ Mika ka soo kɔnɔ, k'a fo. 16Dan kɔmɔgɔ mɔgɔ kɛmɛ wɔɔrɔ nunu lɔra soo daa la n'u ka kɛlɛkɛminanw ye u bolo. 17Mɔgɔ duuru minw tun nana jamana nin filɛ, olu donna soo kɔnɔ ka joo nin ta, ani sɔnnikɛfani nin, ni mɔgɔja dilannin nunu ani jaa nigɛlaman nin. O y'a sɔrɔ sarakalasebaga nin tun lɔnin be daa la ni mɔgɔ kɛmɛ wɔɔrɔ nunu ye, u ka kɛlɛkɛminanw b'u bolo la. 18U tun donna tuma min na Mika ka soo ka joo nin ta ani sɔnnikɛfani nin, ani mɔgɔja dilannin nunu ni jaa nigɛlaman nin, sarakalasebaga nin y'u ɲininga ko: «Aw be mun le kɛra ten?» 19U y'a fɔ a ye ko a k'a daje, k'a bolo la a daa la dɔrɔn, ka tugu olu kɔ ka kɛ olu faa ye ani olu ka sarakalasebaga, ko a ka kɛ Dan kɔmɔgɔw ka fadenyabolo kelen ka sarakalasebaga ye Isirayɛlidenw cɛma, k'o man fisa ka kɛ mɔgɔ kelen ka somɔgɔw ta ye wa. 20Sarakalasebaga nin nisɔndiyara o la. A ye sɔnnikɛfani nin ta, ni mɔgɔja dilannin nunu, ani joo nin, ka tugu u kɔ.\n21O kɔ, u y'u ka sira minɛ ka denmisɛnw ni begɛnw ani donitigiw bila ɲafɛ ka taga. 22Mɔgɔ minw ka soow tun be Mika ka soo gɛrɛfɛ, u janfara olu la ka ban, olu ye ɲɔgɔn lajɛn ka tugu u kɔ. 23U ye Dan kɔmɔgɔ nunu wele, olu yɛlɛmana k'a fɔ Mika ye ko: «Mun le kɛra? Jama nin lajɛnkun ye mun ye?» 24Mika y'a fɔ u ye ko: «N tun ye joo minw dilan, aw nana u ta ani ka n ka sarakalasebaga minɛ ka taga n'a ye. Mun le tora n fɛ tugu? Aw be tila ka n ɲininga ko mun kɛra.» 25Dan kɔmɔgɔ nunu y'a fɔ a ye ko: «I daje! I kaan kana mɛn tugu! N'o tɛ, mɔgɔdimininw mana yɛlɛma k'i sɔrɔ, e yɛrɛ le ben'a kɛ e n'i ka soo be halaki.» 26O kɔ, Dan kɔmɔgɔ nunu y'u ka sira ta ka taga. Mika y'a ye ko u fanga ka bon n'ale ta ye. A y'a ka soo sira minɛ ka na soo.\nDan kɔmɔgɔw be taga u ka dugu sigi\n27Mika tun ye fɛɛn min dilan, Dan kɔmɔgɔw y'o ta k'a ka sarakalasebaga minɛ ka taga n'u ye. U tagara ben Layisi dugu kan, jama min tun siginin be ɲasuma na ni hakilisigi la, ka olu faga ni murujan ye, ka dugu nin jɛni. 28Mɔgɔ si ma na k'u bɔsi u bolo, bari o yɔrɔ tun ka jan Sidɔn la, ani bɛɛn fana tun te u ni mɔgɔ wɛrɛ cɛ. U tun siginin be kɔkɛnɛ na Bɛtirewɔbu gɛrɛfɛ. O kɔ, Dan kɔmɔgɔw ye dugu nin lalaga k'a lɔ ka sigi a kɔnɔ. 29U y'u bɛma tɔgɔ la dugu nin kan ko Dan. U bɛma nin tun ye Yakuba deen ye. N'o tɛ, dugu nin tɔgɔ tun ko Layisi. 30U ye joo nin lɔ. Musa deen Gɛrisɔmu dencɛ Yonatan n'ale deenw le kɛra Dan kɔmɔgɔw ka sarakalasebagaw ye, fɔɔ ka se u minɛtuma ma ka taga jɔnya la. 31Ka Ala ka soo to Silo, Mika ka joo tora Dan kɔmɔgɔw fɛ o waati bɛɛ la.


N’a tericɛ ya baro bɛ boli muso lɔyɔrɔ le kan mandenkaw fɛ. Muso ni cɛ baarakɛcogo n’o ya baarakɛtaw ye kelen ye wa ? Coulibaly nyana, muso ni cɛ be se ka baara kelen kɛ. Nka Youssouf hakili la, muso ni cɛ ma kan ka baara kelen kɛ sabu o fila fanga tɛ kelen ye.


Tim 2nan 4 AKKDC08 - Krista ka nali n'a ka masaya - Bible Search\nTim 2nan 3 Titi int\nTim 2nan 4\nPɔli be ladili di Timote ma kibaru diman fɔko la\n1Krista ka nali n'a ka masaya kosɔn, ne b'a ɲini e fɛ Ala ni Yezu Krista ɲakɔrɔ, min bena na ɲanamanw ni suuw kiti, ko 2i ka Ala ka kuma fɔ tuma bɛɛ, waati nɔgɔman ni waatigwɛlɛn na. Mɔgɔ minw filila, i k'olu jalaki k'u ka filiyɔrɔ yira u la, k'u ladi ni muɲuli ye u kalanwaati la. 3Waati dɔ bena se mɔgɔw tena sɔn kalansɔbɛ ma, nga olu yɛrɛ ka miirijugu ben'a kɛ u be kalanfa caaman ta u yɛrɛ ye, u be koo minw fɛ, olu bena o fɔ u ye. 4U tena sɔn tiɲɛ ma k'a lamɛn, siirin lamɛnni le bena diya u ye. 5Nga ele kɔni, i k'i yɛrɛ minɛ kosɔbɛ koo bɛɛ la. I ka sigɛn muɲu, k'i ka baara kɛ ka ɲa min ye kibaru diman fɔli ye.\nPɔli ko ale ka baara dafara\n6Ne yɛrɛ kɔni, ne kɛra saraka ye Ala ma ka ban, waati sera ne ka bɔ diɲɛ na. 7Ne ye baara kɛ ka ɲa i ko sɔlidasiɲuman, kɛlɛkɛyɔrɔ la. Ne sera ne ka boli danyɔrɔ ma, n jigi lanin tora Matigi kan. 8Sisan yɛrɛ, ne ka see sɔrɔli sara be ne makɔnɔna, o ye tilenninya sara ye, Matigi min kɛra kititigɛla tilennin ye, a bena o di ne ma laban loon na. A tena o di ne kelen dama ma dɛ, nga mɔgɔ minw b'a ka nali makɔnɔna ni nisɔndiya ye, a ben'a di olu bɛɛ ma fana.\nPɔli ka ladili laban Timote ma\n9I ka banba ka na ne fɛ joona. 10- Demasi faranna ne la bari a ye diɲɛ kanu ka tɛmɛ, a tagara Tesaloniki. Keresan tagara Galati mara la, Titi fana tagara Dalimati mara la. 11- Luka kelen le be ni ne ye yan. N'i be na, i ka na ni Mariki ye. Ale be se ka ne dɛmɛ baara la. 12- Ne ye Tisiki ci Efɛzi.\n13- N'i be na, i ka ne ka foroca ta ka na n'o ye, ne ye min to Karipisi fɛ Torowasi. I ka na ni kitabuw fana ye, ne be minw fɛ yɛrɛ, o ye gololamanw ye.\n14- Numucɛ Alɛkisandiri ye kojugu caaman kɛ ne la dɛ, Matigi le ben'a sara ka kɛɲɛ n'a ka kɛtaw ye. 15Ele, i k'i yɛrɛ kɔlɔsi a la, bari a y'an sɔsɔ kosɔbɛ an ka waajuli kɛtuma na.\n16Ne ka kiti fɔlɔ loon na, mɔgɔ si ma sɔn ka foyi fɔ ka ne dɛmɛ, u bɛɛ bolila ka ne to. Ne be Ala daali a ka yafa u ma. 17Nga Matigi yɛrɛ le tora ne fɛ ka fanga di ne ma, fɔɔ a kɛra ten, ne sera ka Ala ka kuma fɔ u ye ka gwɛ. A kɛra ten, siya tɔw bɛɛ y'o mɛn, ani ne kisira jara daa ma.\n18Matigi bena ne kisi kojugu sifa bɛɛ ma, ka n don arijana na. Boɲa ka la ale kan tuma bɛɛ. Amiina.\nPɔli ka foli laban Timote ma\n19- Pirisili ni Akilasi, ani Onezifɔri ka somɔgɔw fo. 20- Erasiti tora Korɛnti, ne ye Torofimu to Mile, bari a tun man kɛnɛ.\n21Banba ka na sanni samiɲa ka don.\nEbilisi, ni Pidansi, ani Linisi, ni Kulodiya, ani an balimaw bɛɛ b'i fora.\n22Matigi ka to i fɛ, Ala ka nɛɛma kɛ aw bɛɛ ye.


Kod 28 AKKDC08 - O la, Isiyaka ye Yakuba wele ka duba - Bible Search\nKod 27 Kod 29\n1O la, Isiyaka ye Yakuba wele ka duba kɛ a ye, k'a gwɛlɛya a ma ko: «I kana Kanaan sunguru furu fewu. 2Wili ka taga i belencɛ Laban fɛ i bamuso faso la sisan yɛrɛ, Aramu jamana na, k'a denmusow dɔ furu. 3Setigi Ala ka barika don i la, ka deen caaman d'i ma janko i ka kɛ siya caaman faa ye. 4- A ye barika don Ibrayima la cogo min na, a k'o ɲɔgɔn kɛ i ye, n'i kɔmɔgɔw ye janko a ye jamana min di Ibrayima ma i siginin be min kɔnɔ lonanya la, o ka kɛ i ta ye.» 5O kɔ, Isiyaka ye Yakuba bila ka taga. Yakuba tagara Aramu jamana na ka se Aramuka Betuwɛli dencɛ Laban ka soo. Laban tun ye Yakuba ni Ezawu bamuso Erebɛka kɔrɔcɛ ye.\nEzawu be muso wɛrɛ furu\n6Ezawu y'a mɛn ko Isiyaka ye duba kɛ Yakuba ye k'a bila ka taga Aramu jamana na ko a ka taga muso furu o yɔrɔ la, ani ko a y'a gwɛlɛya a ma o duba kɛwaati la ko a kana Kanaan sunguru si furu. 7A y'a ye fana ko Yakuba y'a faa n'a baa ka kuma bato ka taga Aramu. 8O tuma na, a y'a faamu ko Kanaan sunguruw koo man di a faa Isiyaka ye haali dɔɔni. 9O la, a tagara Ibrayima dencɛ Isimayɛli fɛ k'a denmuso Maalati furu k'a fara a ka muso dɔ nunu kan. Maalati tun ye Nebayɔti dɔgɔmuso ye.\nYakuba ka siko\n10Yakuba bɔra Bɛriseba ka Aran sira minɛ. 11A sera yɔrɔ dɔ la ko a be si yen, bari suu tun kora. A ye kabakuru dɔ ta yen k'a kuun la o kan. 12- A sikora ka yɛlɛyɛlɛnan dɔ ye min juu tun be dugukolo kan, a kuun tagara sɛmɛ sankolo la. A ye Ala ka mɛlɛkɛw yɛlɛtɔ n'u jigitɔ ye o kan. 13- Masaba lɔnin tun be sanfɛ, k'a fɔ ko: «Ne ye Masaba ye, i faa Ibrayima ka Ala ni Isiyaka ka Ala. I lanin be dugukolo min kan, ne ben'a di ele n'i kɔmɔgɔw ma. 14- I kɔmɔgɔw bena caya i n'a fɔ cɛncɛn, u bena jɛnsɛn ka taga kɔrɔn ni tileben fɛ, ani kɔgɔdugu ni worodugu ɲafan fɛ. Dugukolo kan siyaw bɛɛ bena hɛrɛ sɔrɔ e, n'i kɔmɔgɔw barika la. 15Ne bena to i fɛ. Ne bena i tanga i ka taayɔrɔw bɛɛ la, ka kɔsegi ka na n'i ye jamana nin kɔnɔ. Ne ye min fɔ i ye, ne tena i bila ni ne m'o kɛ.»\n16Yakuba kununna ka bɔ sinɔgɔ la tuma min na, a y'a fɔ a yɛrɛ kɔnɔ ko: «Siga t'a la, Masaba be yan yɔrɔ la, k'a sɔrɔ ne tun m'a lɔn.» 17A siranna, a ko: «Yan yɔrɔ ye kabako yɔrɔ ye dɛ! Nin te yɔrɔ wɛrɛ ye ni Ala ka soo tɛ, yan ye sankolo donda le ye.» 18O dugusagwɛ sɔgɔma joona, Yakuba tun ye kabakuru min la a kuun kɔrɔ, a y'o ta k'a tutu ka tulu bɔn a kan. 19A y'o yɔrɔ tɔgɔ la ko Betɛli,z nga o dugu nin tɔgɔ tun ye Luzi ye ka kɔrɔ. 20Yakuba ye dajuru ta Ala ye ko: «Ala, n'i tora ne fɛ ka ne mara ne ka taama nin na, ka ne balo ka ne fɛɛrɛbɔ 21fɔɔ ka ne ɲuman segi ne faso la, o tuma na, Masaba, e bena kɛ ne ka Ala ye. 22Ne ye kabakuru min lɔ, o bena kɛ ele Ala ka soo ye. N'i ye fɛɛn o fɛɛn di ne ma, ne bena o bɛɛ jaka d'i ma.»


Bɔk 1 AKKDC08 - Yakuba, n'a be wele Isirayɛli fana, ale - Bible Search\nBɔk int Bɔk 2\nIsirayɛlidenw be jɔnya la Ezipiti\n1- Yakuba, n'a be wele Isirayɛli fana, ale ka deen minw tun tagara n'a ye Ezipiti jamana na, n'u ka denbayaw ye, olu tɔgɔ filɛ nin ye: 2Urubɛn, ni Simeyɔn, Levi ni Zuda, 3Isakari ni Zabulɔn ani Bɛnzamɛn, 4Dan ni Nɛfutali, ni Gadi ani Asɛri.\n5Yakuba kɔmɔgɔ bɛɛ lajɛnnin tun ye mɔgɔ bi wolonwula ye. O y'a sɔrɔ Yusufu tun be Ezipiti ka ban. 6Yusufu n'a balimaw bɛɛ, ani a ka waati mɔgɔ bɛɛ nana sa. 7- Isirayɛlidenw nana caya, ka caya, u tora ka buguya ani ka fanga sɔrɔ. U ye jamana fa.\n8- O kɔ, masacɛkura dɔ sigira jamana kunna, min tun ma Yusufu lɔn. 9A y'a fɔ a ka mɔgɔw ye ko: «A filɛ, Isirayɛlidenw ka ca n'anw ye kojugu, u barika fana ka bon n'an ta ye. 10- Aw ye to, an be cogo ɲini k'u ka cayako bali. N'o tɛ, ni kɛlɛ wilila loon min na, u bena fara an juguw kan k'an kɛlɛ. O kɔ, u be bɔ jamana kɔnɔ.» 11O la, Ezipitikaw ye baarakuntigiw sigi Isirayɛlidenw kunna, janko olu k'u tɔɔrɔ ni fangabaara ye. O cogo la, u ye suman maraduguw lɔ Ezipiti masacɛ ye, o minw ye Pitɔmu ni Aramusɛsi ye. 12Nga tuma min na u tora ka dɔ fara Isirayɛlidenw ka tɔɔrɔ kan, olu fana tora ka caya, ka yɛrɛkɛ ka tɛmɛ fɔlɔta kan fɔɔ Ezipitikaw nana siran u ɲa. 13U y'u bila jɔnyabaara la k'u tɔɔrɔ kosɔbɛ. 14U ye u nii tɔɔrɔ ni baaragwɛlɛn ye: U be bɔgɔ labɛn, ka biriki gosi, ka foro kɔnɔ baara sifa bɛɛ kɛ. U ye baaragwɛlɛn sifa bɛɛ la u kunna, u ma makari u la.\nEzipiti masacɛ be Isirayɛlidenw tɔɔrɔ\n15Muso minw tun be eburuw fɛ n'u be u ka muso kɔnɔmanw dɛmɛ ka jigi, kelen tɔgɔ ko Sifira, kelen tɔgɔ ko Puwa. Ezipiti masacɛ y'a fɔ u ye ko: 16«Ni aw be eburumuso dɔ dɛmɛ jigiko la tuma min na, aw ka deen kɔlɔsi. Ni cɛɛ lo, aw k'a faga, ni muso lo, aw k'a to yen, aw kan'a faga.» 17Nga muso nunu tun be siran Ala ɲa. Ezipiti masacɛ tun ye min fɔ u ye, u ma o kɛ, u ye dencɛmanw ɲanaman to yen. 18O kɔ, Ezipiti masacɛ ye muso nunu wele k'u ɲininga ko: «Aw ye mun lo kɛ ten? Mun na aw ye dencɛmanw to yen n'aw ma u faga?» 19U y'a jaabi ko: «Eburumusow ni Ezipiti musow cogo te kelen ye. Fanga b'u la, u be jigi sanni u dɛmɛbagaw ka se.» 20Ala ye jigibagatɔw dɛmɛbagaw dɛmɛ. Isirayɛlidenw cayara ka barika sɔrɔ kosɔbɛ.\n21Ala ye jigibagatɔw dɛmɛbagaw ka denbaya caya, bari u tun be siran a ɲa.\n22- Ezipiti masacɛ y'a fɔ a ka mɔgɔw bɛɛ ye k'a gwɛlɛya ko: «Eburuden min mana wolo, ni cɛɛ lo, aw k'o fili baji la, nga aw ka musomanw to, aw kana olu faga.»


Zak 4 AKKDC08 - - Bible Search\nZak 3 Zak 5\nFitinɛ bilanan ni olivuyiri fila\n1Mɛlɛkɛ min tun be to ka kuma ni ne ye, ale y'a kɛ ne ɲaa tigɛra i n'a fɔ u ye mɔgɔ min kunun ka bɔ sinɔgɔ la. 2A ye ne ɲininga ko: «E ɲaa be mun le la?» Ne y'a jaabi ko: «Ne ɲaa be fitinɛ na, a bɛɛ ye sanu ye. A tuludaga ye kelen ye sanfɛ, tulu tɛmɛyɔrɔ wolonwula, manayɔrɔ wolonwula. 3- Olivuyiri fila b'a kɔrɔ, kelen be tuludaga kinibolo la, kelen be numanbolo la.»\n4Mɛlɛkɛ min tun be kumana ni ne ye, ne y'ale ɲininga ko: «Matigi, nin kɔrɔ ye mun ye?» 5A ye ne jaabi ko: «I m'o kɔrɔ lɔn wa?» Ne ko: «Ayi, matigi.» 6-14- A y'a fɔ ne ye ko:\n«Fitinɛ manayɔrɔ wolonwula nunu ye Masaba ɲadenw le ye. U be dugukolo mumɛ bɛɛ le kɔlɔsira.» Ne y'a ɲininga tugu ko: «Olivuyiri fila minw be fitinɛ kinibolo n'a numanbolo la, olu kɔrɔ ye mun ye?» Ne y'a ɲininga tugu ko: «Olivubolo fila minw be bolo sanulaman fila nunu gɛrɛfɛ, tulu be tɛmɛ minw kɔnɔ, o kɔrɔ ye mun ye?» A ye n jaabi ko: «I ma olu kɔrɔ lɔn wa?» Ne ko: «Ayi, matigi.» O la, a y'a fɔ n ye ko: «Mɔgɔ fila minw wolomana ka tulu kɛ u kuun na waasa u ka baara kɛ Matigi, dugukolo Masa ye, olu lo.»\nMasaba y'a fɔ Zorobabɛli ye ko: «Baara min b'i bolo, e fanga tena se k'o kɛ, i yɛrɛ seko fana tɛ, fɔɔ ne ka Nii. Ne Masaba, Setigi le ko ten. Ele kuluba min be Zorobabɛli ɲafɛ, i be se k'a bali wa? I bena kɛ yɔrɔ dakɛɲɛnin ye. A bena Alabatoso laban kabakuru la tuma min na, u ben'a fɔ soo nin ma: A ka ɲi! A ka ɲi!»\nMasaba kumana ne fɛ ko: «Zorobabɛli bolo le ye Alabatoso nin juu sigi, ale lo ben'a laban.» Aw ben'a lɔn o fɛ ko Masaba, Setigi le ye ne ci aw fɛ.\nBaara min daminɛtɔ lo dɔɔni dɔɔni,\nmɔgɔ man kan k'o lɔgɔbɔ.\nU ka kan ka nisɔndiya le\nka Alabatoso lɔko ye Zorobabɛli bolo. - -


MAKABEW FƆLƆ 4 AKKDC08 - Gɔriziyasi tagara ni kɛlɛden - Bible Search\nMAKABEW FƆLƆ 3 MAKABEW FƆLƆ 5\nMAKABEW FƆLƆ 4\nIsirayɛlidenw be see sɔrɔ\n(Mak 2nan 8.23-29, 34-36)\n1Gɔriziyasi tagara ni kɛlɛden sennatigi mɔgɔ waa duuru (5 000) ni sotigi kɛlɛdenŋana waa kelen (1 000) ye. U wilila u ka sigiyɔrɔ la sufɛ 2janko ka taga bari zuwifuw ka kɛlɛdenw na ka se u kɔrɔ. Zeruzalɛmu dugu yɔrɔ barikaman mɔgɔw y'a bila sira. 3Zuda y'o mɛn minkɛ, a wilila n'a ka mɔgɔ jagwɛlɛnw ye k'u be taga masacɛ ka kɛlɛdenw kɛlɛ Emayusi. 4O y'a sɔrɔ Gɔriziyasi n'a ka kɛlɛdenw tun yɛrɛkɛnin be k'u yɔrɔ jaɲa u ka sigiyɔrɔ la. 5Gɔriziyasi n'a ka mɔgɔw sera Zuda ka kɛlɛbolo sigiyɔrɔ la sufɛ, u ma mɔgɔ ye. U tun be miiri ko zuwifuw be bolila u ɲa, o la, u daminɛna k'u yɔrɔ ɲini kuluw kan.\n6Dugu gwɛtuma na, Zuda sera kɛnɛyɔrɔ la ni mɔgɔ waa saba (3 000) ye. Nga u mako tun be yɛrɛtangafɛnw ni murujan minw na, o tun t'u fɛ. 7K'u to yɔrɔjan, u ye Alaɲasiranbaliw ka kɛlɛdenw ye, barika b'u la, ni nigɛdulokiw b'u kaan na. Sotigiw tun y'u lamini, u bɛɛ fana tun ye kɛlɛdenŋanaw ye minw delila kɛlɛ la kosɔbɛ. 8Zuda y'a fɔ a ka mɔgɔw ye ko: «Aw kana siran jama nin ɲa. N'u benna an kan tuma min na, aw jaa kana tigɛ. 9An faaw kisira Buruku kɔgɔji daa la cogo min na, o y'a sɔrɔ Ezipiti masacɛ n'a ka kɛlɛdenw tun tugunin be u kɔ k'u gwɛn, aw k'aw hakili to o la. 10Sisan, an ka dɛmɛ ɲini Sankolotigi fɛ. N'an koo ka d'a ye, a n'an faaw bɛnna koo min na, a hakili bena to o la, ka kɛlɛbolo nin halaki an ɲana bii. 11Siyaw bɛɛ ben'a lɔn ko Isirayɛlidenw kunmabɔbaga n'u kisibaga be yen.»\n12Siya wɛrɛ nunu y'u ɲaa kɔrɔta k'a ye ko zuwifuw be nana u kama. 13U bɔra u ka sigiyɔrɔ la janko k'u kɛlɛ. Zuda ka mɔgɔw ye buru fiyɛ 14ka kɛlɛ daminɛ. U ye siya nunu halaki, dɔw bolila ka taga kɛnɛyɔrɔ faan fɛ. 15Minw tun be kɔfɛ, u ye olu bɛɛ faga. Isirayɛlidenw tugura u kɔ k'u gwɛn fɔɔ ka taga se Gezɛri, ni kɛnɛyɔrɔ minw bɛ Edɔmu mara la, ni Asidɔdi ani Yabune gɛrɛfɛ. U y'u mɔgɔ waa saba ɲɔgɔn faga o yɔrɔ la.\n16Zuda n'a ka kɛlɛdenw kɔsegira tuma min na, a y'a fɔ a ka mɔgɔw ye ko: 17«Aw kana miiri an juguw ka bololafɛnw koo la fɔlɔ, bari kɛlɛ dɔ wɛrɛ b'an ɲa. 18Gɔriziyasi n'a ka mɔgɔw be kuluw yɔrɔ la, u yɔrɔ man jan an na. Sisan, aw ka lɔ kelen kan k'u kɛlɛ. O kɔ, aw bena se k'u bololafɛnw cɛ hɛrɛ la.» 19Zuda tilar'a ka kuma na dɔrɔn, u ye kɛlɛden dɔw ye kulu kan n'u be kɔlɔsili kɛra. 20U y'a ye ko u y'u ka mɔgɔw gwɛn, n'u ka sigiyɔrɔ be jɛnina. Sisi tun y'o yira ka gwɛ. 21U y'o ye tuma min na, siranya y'u minɛ. U ye Zuda ka kɛlɛdenw ye kɛnɛyɔrɔ la tuma min na, k'a ye k'u labɛnnin lo kɛlɛ kama, 22u bɛɛ bolila ka taga filisiw ka jamana na. 23O la, Zuda kɔsegir'a juguw ka sigiyɔrɔ la k'u bololafɛnw cɛ. Zuwifuw ye sanu ni warigwɛ caaman ta, ni fani bulaman ni wulemanw, ani nafolo caaman. 24U kɔsegitɔ, u tun be Sankolotigi tanura ka barika la a ye, bari a ka ɲi, a ka kanuya te ban ka ye. 25O loon kɛra lonba ye bari Isirayɛlidenw bɔra bolo la pepewu.\n26Koo min kɛra, mɔgɔ minw kisira siya wɛrɛw cɛma, u tagara o bɛɛ fɔ Liziyasi ye. 27Ale y'o kibaruya nin mɛn tuma min na, a hakili ɲagamina, a jaa tigɛra, bari a tun b'a fɛ ka koo min kɛ Isirayɛlidenw na, a ma kɛ ten. Masacɛ tun y'a fɔ a ye ko a ka min kɛ, o ma kɛ.\nLiziyasi ka kɛlɛ fɔlɔ\n(Mak 2nan 11.1-12)\n28Saan wɛrɛ, Liziyasi ye kɛlɛdenŋana waa bi wɔɔrɔ (60 000), ni sotigiw waa duuru (5 000) lajɛn janko ka zuwifuw kɛlɛ. 29U tagara Idume mara la, ka sigi Bɛtisuri. Zuda nan'a kunbɛn ni mɔgɔ waa tan (10 000) ye. 30A y'a ye ko barika be kɛlɛbolo nin na kosɔbɛ tuma min na, a ye Ala dali ko: «I tɔgɔ ka tanu, Isirayɛlidenw kisibaga! E min ye kɛlɛdɛnŋana fanga cɛn i ka baarakɛla Dawuda barika la, e min ye filisiw ka kɛlɛdenw don Sawuli deen Zonatan n'a ka kɛlɛkɛminanw tabaga bolo. 31I ka kɛlɛden nunu datugu k'u don i ka jama Isirayɛli bolo o cogo kelen na, u ka maloya u ka kɛlɛden sennatigiw n'u ka sotigiw kosɔn. 32Siranya bila u la. U jigi b'u yɛrɛ kan, e k'u jigi tigɛ. U ka yɛrɛyɛrɛ see sɔrɔbaliya kosɔn. 33I koo ka di mɔgɔ minw ye, a to olu k'u faga ni murujan ye. O la, i lɔnbagaw bɛɛ bena i tanu ni dɔnkiliw ye.»\n34Kɛlɛbolo fila nunu ye kɛlɛ daminɛ, zuwifuw ye Liziyasi ka kɛlɛdenw mɔgɔ waa duuru ɲɔgɔn faga. 35Liziyasi y'a ye ko a ka kɛlɛdenw be bolila, ko Zuda ka kɛlɛdenw jaa ka gwɛlɛ, fɔɔ u labɛnnin yɛrɛ lo k'u nii to kɛlɛ la ni jagwɛlɛya ye. O la, a tagara Antiyɔsi ka kɛlɛden dɔw ta wari la lonanw cɛma, janko ka kɔsegi Zude mara la ni fangaba ye.\nAlabatosoba be saniya ka kalifa Ala ma\n36Zuda n'a badenw y'a fɔ ko: «Sisan, an sera an juguw kɔrɔ. An ka taga Alabatosoba saniya k'a kalifa Ala ma tugu.» 37Kɛlɛdenw bɛɛ lajɛnna ka sɔrɔ ka taga Siyɔn kulu kan. 38U y'a ye ko Alabatosoba lakolon tun lo. Sarakabɔyɔrɔ nɔgɔra, koonw jɛnina. Yirimisɛnw tun falenna luuw kɔnɔ i n'a fɔ kongo kɔnɔ na, walima kulu kan. Boonw halakira. 39U y'u ka faniw faranfaran, ka kulekule kosɔbɛ dusukasiba bolo, ka bugurigwɛ kɛ u kuun na. 40U benna k'u ɲaa biri duguma. Buru fiyɛra tuma min na, min tun be daliwaati yira, u ye Sankolotigi dali.\n41Zuda y'a fɔ a ka mɔgɔ dɔw ye ko mɔgɔ minw be dugu yɔrɔ barikaman na, k'u ka olu kɛlɛ fɔɔ ale ka tila Alabatosoba saniyali la. 42O kɔ, a ye sarakalasebaga jalakibali dɔw woloma, minw nɔrɔnin be Musa ka sariya la. 43Olu ye Alabatosoba saniya. Kabakuru minw tun nɔgɔnin lo, u tagara ni olu ye yɔrɔ nɔgɔnin dɔ la.h 44U tun be ɲɔgɔn ɲiningara k'u ka kan ka mun kɛ ni saraka jɛnita bɔyɔrɔ ye, bari a tun nɔgɔra. 45U ye hakiliɲuman sɔrɔ ko u b'a ci janko o kana kɛ maloyafɛn ye, bari siya wɛrɛw tun y'a nɔgɔ. U y'a ci 46k'a kabakuruw bila yɔrɔ bɛnnin dɔ la kulu kan, Alabatosoba be min kan, yanni kira dɔ ka na dɔ fɔ o kosɔn. 47U ye kabakuru lɛsɛbaliw ta ka kɛɲɛ ni sariya ye, ka sarakabɔyɔrɔkura lɔ, fɔlɔta lɔcogo la. 48U ye Alabatosoba dilan: U y'a kɔnɔna lalaga k'a luuw saniya. 49U ye minankuraw dilan Ala ka baara kama ka ban tuma min na, u ye fitinɛw bilayɔrɔ, ni wusulan jɛniyɔrɔ, ani buru bilayɔrɔ ta ka don Alabatosoba kɔnɔ. 50U ye wusulan jɛni a jɛniyɔrɔ kan, ka fitinɛw mana u bilayɔrɔ la, u tun be yeelen bɔ Alabatosoba kɔnɔ. 51U ye burukunw bila tabali nin kan, ka soo cɛtigɛfaniw siri. U tun ye baara minw daminɛ, u tilara o bɛɛ la.\n52Girɛkiw ka masaya saan 148nan kalo kɔnɔntɔnnan na, min ye *Kisilewu kalo ye, o tile mugan ni duurunan loon na, u wilila sɔgɔma joona 53ka saraka bɔ ka kɛɲɛ ni Musa ka sariya ye, saraka jɛnita bɔyɔrɔkura kan, u tun ye min lɔ. 54Siya wɛrɛw tun ye sarakabɔyɔrɔ nin nɔgɔ o loon ɲɔgɔn na saan tɛmɛnin dɔ la. U ye dɔnkili la k'a kalifa Ala ma tugu o loon na, ka gɔniw ni kolonjow fɔ, ani ka nigɛw gosi ɲɔgɔn na. 55Jama bɛɛ birila duguma ka Sankolotigi bato, k'a tanu, ale min y'u bila sira ka kɛlɛ diya u la. 56U ye tile seegi kɛ sarakabɔyɔrɔ nin kalifako la Ala ma. U ye saraka jɛnitaw bɔ ni nisɔndiyaba ye, ani jɛnɲɔgɔnya sarakaw, ni foli taw. 57U ye Alabatosoba ɲafɛla masiri ni masafugulan jaa sanulamanw, ni nigɛkunbɛnnan jaa sanulamanw ye, k'a dondaw ni boonw lalaga k'u kɛ i n'a fɔ u tun be cogo min na fɔlɔ la, ka koonw don u la tugu. 58Jama nisɔndiyanin tun be kosɔbɛ, siya wɛrɛw tun ye maloya min lase u ma, o bɔra u kan. 59Zuda n'a badenw, ani Isirayɛli jama bɛɛ y'a latigɛ ko u bena ɲanagwɛ kɛ ni nisɔndiyaba ye tile seegi kɔnɔ o waati ɲɔgɔn na saan o saan, k'a daminɛ Kisilewu kalo tile mugan ni duurunan loon, sarakabɔyɔrɔ kalifako la Ala ma.\n60O tile fila nin na, u ye kogojan lɔ ka Siyɔn kulu lamini, ka sangaso barikamanw lɔ fana, janko ka siya wɛrɛw bali ka na don yɔrɔ nunu na k'u nɔgɔ tugu. 61Zuda ye kɛlɛden jɛnkulu dɔ to yen ko u ka Alabatosoba kɔlɔsi. A ye barika don Bɛtisuri dugu la, janko a ka kɛ yɔrɔ barikaman ye Isirayɛli jama fɛ Idume mara gɛrɛfɛ.


Kod 36 AKKDC08 - Ezawu min be wele ko Edɔmu, ale - Bible Search\nKod 35 Kod 37\n1Ezawu min be wele ko Edɔmu, ale kɔmɔgɔw filɛ.\n2- Ezawu ye Kanaankaw ka deenw le furu. Olu tɔgɔw filɛ nin ye: iticɛ Elɔn denmuso Ada, ni Ana denmuso Olibama, min ye ivicɛ Sibeŋɔn mamaden ye, 3- ani Isimayɛli denmuso Basimati, ale min ye Nebayɔti balimamuso ye. 4Ada ye Elifazi wolo Ezawu ye, Basimati ye Erewuyɛli wolo. 5Olibama ye Yewusi ni Yayelamu ani Kora wolo. Olu tun ye Ezawu dencɛw ye minw wolola Kanaan jamana na. 6Ezawu y'a musow n'a dencɛw n'a denmusow ani a ka somɔgɔw bɛɛ minɛ, ni a ka misiw n'a ka begɛn tɔw bɛɛ, ani a ye fɛɛn min bɛɛ sɔrɔ Kanaan jamana na, ka taga ni o bɛɛ ye jamana wɛrɛ la k'a yɔrɔ jaɲa a dɔgɔcɛ Yakuba la. 7U bololafɛnw tun ka ca fɔɔ u tun te se ka to ɲɔgɔn fɛ. U siginin tun be yɔrɔ min na, u tun te se ka kun o yɔrɔ la u ka begɛnw caya kosɔn. 8O la, Ezawu, u be min wele fana Edɔmu, ale tagara sigi *Seyiri mara kuluyɔrɔ la.\n9Ezawu kɔmɔgɔw filɛ nin ye, ale min ye edɔmuw bɛma ye, Seyiri kuluyɔrɔ la. 10Ezawu dencɛw tɔgɔw filɛ nin ye: Ezawu muso Ada dencɛ Elifazi, n'a muso Basimati dencɛ Erewuyɛli. 11Elifazi dencɛw tun ye Teman ni Omaru ni Sefo ni Gayetamu ni Kenazi ye. 12Timuna tun ye Ezawu dencɛ Elifazi ka gɛrɛfɛmuso ye, ale ye Amalɛki wolo Elifazi ye. Olu le tun ye Ezawu muso Ada mamadenw ye. 13Erewuyɛli dencɛw tun ye Naati ni Zera ni Sama ni Miza ye. Olu le tun ye Ezawu muso Basimati mamadenw ye. 14Ezawu muso Olibama min tun ye Ana denmuso ani Sibeŋɔn mamaden ye, ale ye Yewusi ni Yayelamu ni Kora wolo Ezawu ye.\n15Ezawu kɔmɔgɔ minw tun ye kuntigiw ye, olu filɛ: Ezawu dencɛ fɔlɔ Elifazi dencɛ minw kɛra siya dɔw bɛmaw ye, olu ye: Teman ni Omaru ni Sefo ni Kenazi, 16ni Kora ni Gayetamu ani Amalɛki ye. Olu le ye kuntigiw ye ka bɔ Elifazi deenw la Edɔmu jamana na. Ada mamadenw tun lo.\n17Ezawu dencɛ Erewuyɛli ka dencɛ minw kɛra kuntigiw ye, olu tun ye Naati ni Zera ni Sama, ani Miza ye. Olu le tun ye kuntigiw ye ka bɔ Erewuyɛli deenw na Edɔmu jamana na. Ezawu muso Basimati mamadenw tun lo.\n18Ezawu muso Olibama dencɛ minw kɛra kuntigiw ye, o tun ye Yewusi ni Yayelamu ani Kora ye. Olu le tun ye kuntigiw ye ka bɔ Ezawu muso Olibama deenw na, min ye Ana denmuso ye.\n19Olu ye Ezawu kɔmɔgɔw ye, ale min be wele ko Edɔmu. U kɛra kuntigiw ye u ka mɔgɔw cɛma.\n20Oricɛ *Seyiri dencɛw filɛ nin ye, u tun ye o jamana dugulenw ye: Lotan ni Sobali ni Sibeŋɔn ni Ana, 21ni Disɔn ni Esɛri ani Disan. Olu le tun ye oriw ka kuntigiw ye, Edɔmu jamana na. 22Lotan dencɛw tun ye Ori ni Emamu ye. Timuna tun ye Lotan balimamuso ye. 23Sobali deenw tun ye Aliwan ni Manaati ni Ebali ni Sefo ani Onamu ye. 24Sibeŋɔn deenw tun ye Aya ni Ana ye. Ana le kɛra mɔgɔ fɔlɔ ye ka jii gwannin bɔyɔrɔ ye kongokolon kɔnɔ k'a to n'a facɛ Sibeŋɔn ka faliw ye u dɛndɛyɔrɔ la. 25Ana deenw tun ye Disɔn ye, n'a denmuso Olibama ye. 26Disɔn dencɛw tun ye Ɛmudan ni Ɛsiban ni Yitiran ani Keran ye. 27Esɛri dencɛw tun ye Bilan ni Zaawan ani Akan ye. 28Disan dencɛw tun ye Usi ni Aran ye.\n29Minw tun ye oriw kuntigiw ye, olu ye: Lotan ni Sobali ni Sibeŋɔn ni Ana ye, 30ni Disɔn ni Esɛri ani Disan. Olu le tun ye oriw kuntigiw ye Seyiri mara la ka kɛɲɛ n'u ka gwasow ye.\n31Masacɛ minw sigira Edɔmu jamana kunna sanni Isirayɛlidenw ka masacɛ sɔrɔ, olu filɛ nin ye: 32Bewɔri dencɛ Bɛla ka bɔ Dinaba, ale tun sigira Edɔmu kunna. 33Bɛla sara, Zera dencɛ Yobabu ka bɔ Bɔsira sigira ale nɔɔ na. 34Yobabu sara. Usamu sigir'a nɔɔ na, ka bɔ Teman kɔmɔgɔw ka jamana na. 35Usamu sara. Bedadi dencɛ Adadi ka bɔ Awiti sigir'a nɔɔ na. Ale lo sera madiyanw kɔrɔ Mowabu jamana na. 36Adadi sara, Samula sigir'a nɔɔ na ka bɔ Masareka. 37Samula sara. Sayuli sigir'a nɔɔ na ka bɔ Erewobɔti min be baa daa la. 38Sayuli sara, Akibɔri dencɛ Bali Anan sigir'a nɔɔ na. 39Akibɔri dencɛ Bali Anan sara, Adari ka bɔ Pawu sigir'a nɔɔ na. A muso tɔgɔ tun ko Meetabeyɛli, Mɛzaabu denmuso Matirɛdi denmuso tun lo.\n40Kuntigi minw bɔra Ezawu la, olu tɔgɔw filɛ nin ye ka kɛɲɛ n'u ka fadenyabolow, n'u ka maraw ye: Timuna ni Aliwa ni Yetɛri, 41ni Olibama ni Ela ni Pinɔn, 42Kenazi ni Teman ni Mibusari, 43Magidiyɛli ani Iramu. Olu le tun ye Edɔmu jamana kuntigiw ye ka kɛɲɛ n'u ka sigiyɔrɔw ye u ka maraw la.\nEzawu tun ye edɔmuw bɛma ye.


Kɛw 2 AKKDC08 - *Pantekɔti loon na, kalandenw bɛɛ - Bible Search\nKɛw 1 Kɛw 3\nNii Senuman jigilon\n1- *Pantekɔti loon na, kalandenw bɛɛ lajɛnnin tun be boon kelen na. 2Mankanba dɔ barila ka bɔ sankolo la. Mankan nin tun be i n'a fɔ fɔɲɔba mankan. U tun be boon min kɔnɔ, o bɛɛ fara mankan nin na. 3U ye fɛɛn dɔw ye i n'a fɔ tasuma, a tilantilanna ka jigi u kelen kelen bɛɛ kuun na. 4U bɛɛ fara Nii Senuman na. U y'a daminɛ ka siyakan wɛrɛw fɔ Nii Senuman barika la. 5O y'a sɔrɔ, zuwifu minw tun be siran Ala ɲa kosɔbɛ, olu caaman nanin tun be Zeruzalɛmu, ka bɔ diɲɛ faan bɛɛ. 6U ye mankan mɛn minkɛ, u girinna ka taga yɔrɔ fa. U kabakoyara kosɔbɛ, bari Yezu ka cidenw tun be kuma minw fɔra, u bɛɛ tun b'o mɛnna u yɛrɛ ka kaan na. 7U kabakoyara fɔɔ k'a dama tɛmɛ n'u be ɲɔgɔn ɲininga ko: «Mɔgɔ minw be kumana wo, u bɛɛ te Galilekaw ye wa? 8A do kɛra di n'an bɛɛ b'u ka kuma mɛnna an ka kaan na? 9An dɔw bɔra Pariti jamana na, dɔw bɔra Mɛdi, ni Elamu, ni Mezopotami ani Zude. Dɔw bɔra Kapadɔsi, ni Pɔn, ni Azi, 10ni Firizi ani Panfili. Dɔw bɔra Ezipiti, ni Libi, ni Sirɛni faan fɛ ani Ɔrɔmuka minw be yan. 11Zuwifuw ani minw y'u yɛrɛ kɛ zuwifuw ye, ani Kɛrɛtikaw, ni arabuw, an bɛɛ be Ala ka koba kɛninw mɛnna an ka kaanw na!» 12O y'u kabakoya fɔɔ u hakili ɲagamina n'u be ɲɔgɔn ɲininga ko: «Nin kɔrɔ ye mun ye?» 13Nga dɔw tun b'u lɔgɔbɔ ka to k'a fɔ ko: «Ayi! Ayi! Nunu fanin lo duvɛn na.»\n14O la, Piyɛri tor'a tɔɲɔgɔn tan ni kelen nunu cɛma k'a kaan kɔrɔta ka kuma jama fɛ ko: «Aw zuwifuw, ani aw minw bɛɛ siginin be Zeruzalɛmu, a y'aw tulo malɔ ka ɲa ka n ka kuma lamɛn. 15Aw be min fɔra ko nunu fanin lo duvɛn na, u ma fa duvɛn na dɛ, bari tile ma gwan fɔlɔ. 16Nga kira Zowɛli tun ye kuma min fɔ, o le be kɛra. A tun y'a fɔ ko:\n17Matigi ko: ‹Ni laban tuma sera,\nn bena n ka Nii di bɛɛ ma.\nAw dencɛw n'aw denmusow bɛɛ bena kiraya kɛ.\nAw ka kanbelenninw bena yelifɛnw ye.\nAw ka cɛkɔrɔbaw bena sikow kɛ.\n18Tiɲɛ na, o waati la n bena n ka Nii di\nn ka baarakɛlaw ma, cɛɛ fara musow kan.\nU bena kiraya kɛ.\n19N bena kabakow kɛ sankolo la,\nka taamasiɲɛw kɛ dugukolo kan,\njoli, tasuma ani sisi.\n20Tile bena dibi,\nkalo bena wulen i ko joli,\nsanni Matigi ka loon ka se.\nLonba lo min ɲɔgɔn te yen.\n21- O tuma na, mɔgɔ o mɔgɔ mana Matigi tɔgɔ wele,\no tigi bena kisi.›\n22«Ayiwa, Isirayɛli jama, n bena kuma minw fɔ sisan, aw ye u lamɛn dɛ! Ala ye Nazarɛtika Yezu ci aw fɛ, ka see d'a ma ka kabakow kɛ aw ɲana. Aw yɛrɛ y'o lɔn. 23- Ala tun y'a ka koo latigɛ cogo min na, a kɛra ten fana. Aw y'a don kojugukɛlaw bolo janko u k'a faga, olu y'a gwengwen lɔgɔ kan k'a faga. 24- Nga Ala y'a kunun a faganin kɔ ka bɔ saya tɔɔrɔ la, bari a tun man kan ka to saya bolo. 25Masacɛ Dawuda yɛrɛ tun y'a koo fɔ ko:\n‹Ne ɲaa be Matigi la tuma bɛɛ n ɲafɛ.\nA be ne fɛ minkɛ, n hakili tena ɲagami.\n26O la, ne nisɔn diyanin be ka to ka dɔnkili la.\nNe jigi siginin bena lafiɲɛ.\n27Bari e tena ne to lahara.\nNe min y'i ka mɔgɔ senuman ye,\ni ten'a to ne suu be toli.\n28- Mɔgɔ be to nii na sira min kan,\ni y'o don ne seen kɔrɔ.\nI be ne nisɔn diya kosɔbɛ i ɲakɔrɔ.›\n29«Ayiwa n balimaw, ne ka kan ka an bɛmacɛ Dawuda ka koo ɲafɔ aw ye ka gwɛ. A sara, u y'a suu don, halibi a suturayɔrɔ lɔnnin lo. 30- Kira tun lo. A tun y'a lɔn ko Ala y'a daa di ko a ben'a ka deen dɔ sigi a nɔɔ na masaya la. 31A tun kɔnna ka Ala ka Mɔgɔ wolomanin kununko lɔn, o la a y'a fɔ ko Ala m'a to lahara, ko a suu ma toli. 32Ala ye Yezu kunun a sanin kɔ, anw kɔni y'a ye. 33A y'a wele k'a sigi a yɛrɛ kɔrɔ masaya la. A tun y'a daa di ko a bena Nii Senuman di. A y'o sɔrɔ a Faa fɛ k'o di anw ma. Aw b'o le ka sebagaya kuma mɛnna, ani k'a ka seko ye. 34Masacɛ Dawuda ma yɛlɛ sankolo la, nga a tun ye Krista koo le fɔ ko:\n‹Matigi Ala y'a fɔ ne Matigi ye\nko a ka sigi ale kinibolo fɛ,\n35- ko fɔɔ a k'a juguw cɔnkɔn a seen kɔrɔ.›\n36Ayiwa, aw Isirayɛli jama, aw k'a faamu kosɔbɛ ko aw ye Yezu min faga lɔgɔ kan, Ala y'ale lo woloma k'a kɛ an Matigi ye.»\nMɔgɔ waa saba be fara kalandenw kan\n37Jama ye Piyɛri ka kuma nunu lamɛn minkɛ, u hakili ɲagamina. U ye Piyɛri n'a tɔɲɔgɔn cidenw ɲininga ko: «Balimaw, an ka kan ka mun kɛ?» 38Piyɛri y'u jaabi ko: «Aw ye nimisa ka faran aw ka hakɛw la, an b'aw batize Yezu Krista tɔgɔ la janko aw k'aw ka hakɛw yafa sɔrɔ. O la, aw bena Nii Senuman sɔrɔ, 39bari Matigi y'a daa di aw, n'aw deenw ma, ani Matigi an ka Ala bena mɔgɔ minw bɛɛ wele ka bɔ yɔrɔjan na.» 40Piyɛri y'a fɔ u ye fana ko: «Aw ye jija k'aw ka kɛwaliw yɛlɛma janko aw ni mɔgɔjugu nunu kana kɛ kelen ye.» A ye kuma wɛrɛw fɔ k'u jaa gwɛlɛya. 41Olu lara Piyɛri ka kuma na o tuma na. U y'u batize. Minw farala kalandenw kan o loon na, u tun be mɔgɔ waa saba bɔ.\n42Kalandenw tun be taga cidenw ka kalan lamɛn tuma bɛɛ. U tun be jɛn k'u ka koo bɛɛ kɛ balimaya la. U tun be dumuni senumana tilantilan ɲɔgɔn fɛ, ka Ala daali. 43Cidenw tun be kabako caaman kɛ, o siranya tun ye mɔgɔ bɛɛ minɛ. 44- Mɔgɔ minw bɛɛ tun lara Yezu la, u tun jɛnnin be k'u ka fɛɛn bɛɛ kɛ foroba ye, 45k'u bololafɛnw ni u ka forow feere k'o sɔngɔ tilan ka kɛɲɛ n'u kelen kelen bɛɛ ka makoyako ye. 46U tun be taga Alabatosoba kɔnɔ loon o loon ka Ala bato. U tun be dumuni senuman tilantilan ɲɔgɔn fɛ soo kɔnɔ, ka to ka dumuni kɛ ni ɲɔgɔn ye nisɔndiya la. U si tun t'u yɛrɛ boɲa. 47U tun be Ala tanu, mɔgɔ bɛɛ tun b'u filɛ ni ɲaɲuman ye. Matigi tun ye mɔgɔ minw kisi, a tun be olu ladon jɛnkulu nin kɔnɔ loon o loon.


Mas fɔlɔ 17 AKKDC08 - Tisibika Eli ka bɔ Galaadi mara - Bible Search\nMas fɔlɔ 16 Mas fɔlɔ 18\nMas fɔlɔ 17\nEli be taga to Keriti kɔɔ daa la\n1- Tisibika Eli ka bɔ Galaadi mara la, ale y'a fɔ Akabu ye ko: «Masaba, Isirayɛli ka Ala kosɔn, ne kɛra ale min ka baarakɛla ye, sanji tena ben dugukolo kan saan nata nunu kɔnɔ, komiji fana tena kɛ fɔɔ ni ne kumana tugu.» 2O tuma na, Masaba y'a fɔ Eli ye ko: 3«Bɔ yan k'i ɲaa sin kɔrɔn fɛ, ka taga dogo Keriti kɔɔ daa la, Zurudɛn baji kɔfɛ. 4I bena to ka jii min o kɔɔ la. Ne y'a ɲini kaankaanw fɛ, k'olu ka janto i ka baloko la yen.»\n5Masaba y'a fɔ a ye cogo min na, a y'a kɛ ten. A tagara sigi Keriti kɔɔ daa la, Zurudɛn baji kɔfɛ. 6Kaankaan nunu tora ka na ni dumuni, ani sogo ye k'o d'a ma sɔgɔma ni wulafɛ. A tun be to ka jii min kɔɔ nin na. 7Nga waati dɔ nana se, kɔɔ nin fana jara, bari sanji tun ma ben jamana nin kɔnɔ fewu.\nEli be taga Sarɛpita\n8O tuma na, Masaba y'a fɔ Eli ye ko: 9- «Wili ka taga Sarɛpita, Sidɔn gɛrɛfɛ, ka to o yɔrɔ la. Ne y'a ɲini firiyamuso dɔ fɛ o yɔrɔ la, ko a k'a janto i ka baloko la.» 10A wilila ka taga Sarɛpita. A sera dugu donda la tuma min na, a ye firiyamuso dɔ ye o yɔrɔ la n'a be lɔgɔ ɲinina. A ye muso wele, k'a fɔ a ye ko: «N b'i daali, taga jii dɔɔni bɔ jidaga kɔnɔ ka n'a di n ma n b'a min.» 11Muso nin tɛmɛna ko a be taga jii nin bɔyɔrɔ la. A y'a wele tugu k'a fɔ ko: «N'i be na, i be ɲa ne ma ni dumuni fana ye.»\n12Muso nin y'a jaabi ko: «Masaba e ka Ala ɲaa be ne la. Dumunifɛn si te ne fɛ fɔɔ tigɛ ɲaa kelen mugu dɔrɔn, o be fiyɛ kɔnɔ, ani tulu dɔɔni be tuludaga kɔnɔ. Ne be lɔgɔ deen fila le ɲini ka taga o tobi, ne ni n deen b'o dumu, ka sɔrɔ ka sa.»\n13Eli y'a fɔ a ye ko: «Kana siran, i y'a fɔ cogo min na, ta'a kɛ ten. Nga i ka kɔn ka ŋɔmi deen kelen yiran ne ye fɔlɔ, ka na o di ne ma, o kɔ, i be dɔ dilan e n'i deen ye. 14Bari Masaba, Isirayɛli ka Ala ko: ‹Mugu tena ban fiyɛ kɔnɔ, tulu fana tena ban tuludaga kɔnɔ, fɔɔ ka taga se sanji benlon ma dugukolo kan Masaba fɛ.› »\n15Eli y'a fɔ a ye cogo min na, muso nin tagar'a kɛ ten. A kɛra ten, muso nin ye dumuni sɔrɔ waati caaman kɔnɔ, ale n'a dencɛ ani Eli. 16Mugu min tun be fiyɛ kɔnɔ, ale ma ban fewu, tulu fana ma ban tuludaga kɔnɔ, i ko Masaba tun y'a fɔ cogo min na Eli barika la.\nEli be firiyamuso nin deen suu kunun\n17O koow tɛmɛnin kɔ, jatigimuso deen banana. A ka bana juguyara kosɔbɛ, a sara. 18O la, muso nin y'a fɔ Eli ye ko: «Mun le be ne n'i cɛ, Ala ka mɔgɔ? I nana ne fɛ janko ka na ne ka juguya yira kɛ, ka ne deen faga?»\n19Eli y'a fɔ a ye ko a ka deen nin di ale ma. Eli ye deen nin minɛ muso nin fɛ ka yɛlɛ n'a ye sangaso kɔnɔ a ka layɔrɔ la, k'a la a yɛrɛ ka dilan kan. 20O kɔ, a ye Masaba daali ko: «Masaba ne ka Ala, muso min ye ne ladon, i be sɔn k'a deen bɔsi a la k'a dusu kasi wa?» 21- A birila deen nin suu kan siɲɛ saba, ka Masaba daali ko: «Masaba ne ka Ala, sabali ka sɔn deen nin ka kunun!»\n22Masaba ye Eli ka daalikan mɛn. A ye deen nin kunun, a kɔsegira ka kɛ mɔgɔ ɲanaman ye. 23Eli ye deen nin ta ka jigi duguma, boon kɔnɔ ka n'a di a bamuso ma, k'a fɔ ko: «E deen filɛ, a be nii na!»\n24O la, muso nin y'a fɔ Eli ye ko ale kɔni y'a lɔn sisan ko a kɛra Ala ka mɔgɔ ye, ani ko a be Masaba ka kuma min fɔ, k'o ye tiɲɛ ye.


Bibulu ka maanaw: Zozafati b’a jigi la Jehova kan - Jehova Seerew ka ɛntɛrɛnɛti yɔrɔ daganin\nI B’A lɔn cɛɛ nunu ye jɔn lo ye, ani u be min kɛra wa? U be tagara kɛlɛ lo la, ani cɛɛ minw b’u ɲɛfɛ olu be dɔnkili lara. N’a sɔrɔ i bena i yɛrɛ ɲininga ko: ‘Mun na murujanw ni tamanw tɛ dɔnkililalaw bolo?’ An k’o lajɛ.\nZozafati lo tun be Israɛl siya fila ka masaya kun na. O wagati kelen na Akabu n’a ka muso Zezabɛli tun be siya 10 ka masaya kun na saheli fan fɛ. Zozafati kɔni tun ye masacɛ ɲuman ye i ko a faa Aza. O la, a ka masaya mɔgɔw tora hɛɛrɛ la saan caaman kɔnɔ.\nNka loon dɔ, koo dɔ kɛra min ye a ka mɔgɔw lasiran. Ciraden dɔw nana a fɔ Zozafati ye ko: ‘Kɛlɛden caaman be nana i kɛlɛyɔrɔ dɛ! U bɔra Mowabu, Amoni ani Seyiri kuluyɔrɔ la.’ Israɛlden caamanba lajɛnna Zeruzalɛmu walisa ka dɛmɛ ɲini Jehova fɛ. U tagara Alabatosoba kɔnɔ, ani Zozafati ye delili kɛ ko: ‘E Jehova, an ka Ala, an t’a lɔn an bena min kɛ. Fanga t’an na ka lɔ kɛlɛden caaman nunu ɲɛ. An ɲɛɛ be ele lo kan.’\nJehova ye Zozafati lamɛn, ani a y’a to a ka kira dɔ y’a fɔ jama ye ko: ‘Aw ka kɛlɛ tɛ, nka Ala ta lo. Aw tɛna kɛlɛ kɛ. Aw ka lɔ k’a filɛ Jehova bena min kɛ k’aw kisi.’\nO loon dugusagwɛ sɔgɔma, Zozafati y’a fɔ jama ye ko: ‘Aw k’aw jigi la Jehova kan!’ O kɔ, a ye dɔnkililalaw bila kɛlɛdenw ɲɛ, u tora ka tagama ani ka dɔnkili la ka Jehova tando. I b’a lɔn koo min kɛra tuma min na u surunyana kɛlɛyɔrɔ la wa? Jehova ye ɲagamini don Mowabu, Amoni ani Seyiri kuluyɔrɔ kɛlɛdenw cɛ, u ye ɲɔgɔn kɛlɛ. Israɛldenw sera tuma min na, u ye suuw dama le ye!\nYala a ma kɛ hakilitigiyako ye Zozafati fɛ k’a jigi la Jehova kan wa? N’an fana b’an jigi la Jehova kan, o bena kɛ hakilitigiyako ye an fɛ.\n1 Masacɛw 22:41-54; 2 Tilew Kibaru 20:1-30.\nZozafati tun ye jɔn lo ye, ani a ye ɲɛnamaya kɛ wagati juman na?\nMun na Israɛldenw siranna, ani u caaman ye mun lo kɛ?\nZozafati ka delili kɔ, Jehova ye mun lo fɔ ka jama jaa gwɛlɛya?\nSanni kɛlɛ yɛrɛ ka daminɛ Israɛldenw n’u juguw cɛ, Jehova ye mun lo kɛ?\nAn be se ka kalan juman sɔrɔ Zozafati ka koo la?\nAn ka 2 Tilew Kibaru 20:1-30 kalan.\nZozafati y’a yira cogo di Ala sagokɛla kantigimanw ka kan ka min kɛ ni faratiw b’u seen kɔrɔ? (2 Til. Kib. 20:12; Zab. 25:15; 62:2)\nSanga ni wagati bɛɛ, Jehova tɛmɛna fɛɛrɛ dɔ fɛ ka kumaɲɔgɔnya kɛ n’a ka mɔgɔw ye. Bi do, a be tɛmɛ fɛɛrɛ juman lo fɛ? (2 Til. Kib. 20:14, 15; Mat. 24:45-47; Zan 15:15)\nAla mana na kɛlɛ wuli “Setigi Ala ka lonba loon na,” an ka koow cogo bena bɔ Zozafati ta ma cogo di? (2 Til. Kib. 20:15, 17; 32:8; Yir. 16:14, 16)\nPiyɔniyew ni misɔndenw be Levitiw ladegi cogo di ka dɛmɛ don duniɲa kuru bɛɛ waajuli baara la bi? (2 Til. Kib. 20:19, 21; Ɔrɔm. 10:13-15; 2 Tim. 4:2)\nA ci dɔ ma A ci dɔ ma Maana 67nan: Zozafati b’a jigi la Jehova kan


Bɔk 22 AKKDC08 - «Ni mɔgɔ dɔ minɛna soɲali kɛyɔrɔ la, - Bible Search\nBɔk 21 Bɔk 23\n1«Ni mɔgɔ dɔ minɛna soɲali kɛyɔrɔ la, n'a minɛbaga y'a bugɔ k'a faga, jalakiyɔrɔ t'a fagabaga la. 2Nga n'a kɛra tilefɛ, a fagabaga jalakinin lo.\n«Soon ye fɛɛn min soɲa, a k'o sara. Ni foyi t'a fɛ, a yɛrɛ bena feere k'o sara. 3N'a ye begɛn min soɲa, n'u y'o sɔrɔ a fɛ, n'a m'a faga fɔlɔ, a kɛra misi ye wo, walima fali, walima saga, a b'a ɲɔgɔn fila sara.\nMɔgɔ bololafɛnw cɛnbaga ka koo\n4«Ni mɔgɔ dɔ y'a to a ka begɛnw donna mɔgɔ wɛrɛ ka *ɛrɛzɛnforo kɔnɔ, walima a ka foro wɛrɛ kɔnɔ k'a cɛn, o tigi ben'a yɛrɛ ka foro kɔnɔ suman bɛɛ la ɲumanw di forotigi ma, walima a ka ɛrɛzɛn bɛɛ la ɲumanw.\n5«Ni tasuma wilila mɔgɔ dɔ fɛ ka ŋɔni minɛ, ka taga mɔgɔ wɛrɛ ka suman wilitɔ jɛni, walima suman min tigɛra ka ton, mɔgɔ min ye tasuma nin don, o tigi bena cɛnni nin sara.\n6«Ni mɔgɔ dɔ ye warigwɛ, walima fɛɛn wɛrɛ kalifa a tɔɲɔgɔn ma, ni soon y'o ta a fɛ soo kɔnɔ, ni soon sera ka minɛ, a bena o fɛɛn nin ɲɔgɔn fila sara. 7Ni soon nin ma sɔrɔ, sotigi bena na ne Ala ɲakɔrɔ k'a yira ko ale bolo ma se a tɔɲɔgɔn nin ka fɛɛn ma.\n8«Ni namara donna misi dɔ koo la, walima fali, walima saga, walima fani, walima fɛɛn wɛrɛ koo la, min tun tununa, ni sɔsɔli be kɛra o koo la, nin ko a ta lo, nin ko a ta lo, sɔsɔlikɛbaga nunu bena na ne Ala ɲakɔrɔ. Ni ne y'a yira ko min ta tɛ, o tigi bena o fɛɛn nin ɲɔgɔn fila sara a tɔɲɔgɔn ye.\n9«Ni mɔgɔ dɔ ye fali, walima misi, walima saga, walima begɛn wɛrɛ kalifa a tɔɲɔgɔn ma, ni begɛn nin sara, walima n'a mandimina, walima n'u y'a soɲa, k'a sɔrɔ mɔgɔ si m'a ye, 10o tuma na, begɛn tun maranin be mɔgɔ min fɛ, ale bena kali ne Masaba tɔgɔ la k'a fɔ ko ale m'a minɛ. Begɛntigi bena sɔn. A marabaga nin tena foyi sara. 11Nga begɛn kalifara mɔgɔ min ma, n'o ma begɛn nin kɔlɔsi ka ɲa, n'u y'a soɲa a fɛ, a ka kan k'o sara. 12Ni wara le ye begɛn nin minɛ, a ka na ni dalilu ye k'o yira. A tena foyi sara.\n13«Ni mɔgɔ dɔ ye begɛn di a tɔɲɔgɔn ma k'a ka to ka baara kɛ n'a ye fɔlɔ, ni begɛn nin mandimina, walima n'a sara a tigi kɔfɛ, a dira mɔgɔ min ma, ale ka kan k'a sara. 14N'a tigi be yen, a man kan k'a sara. N'u tun bɛnna sara la, o sara dama le be di begɛn tigi ma.\nTilenninya, ni Alaɲasiran\n15- «Ni cɛɛ dɔ ye sunguru maminɛbali nigɛ min ma cɛɛ lɔn fɔlɔ, ka la n'a ye, a k'a furusara di k'a furu. 16Ni sunguru faa ma sɔn k'a d'a ma, cɛɛ nin ka kan ka sunguru nin furusara di.\n17- «Aw kana subagamuso to nii na.\n18- «Ni mɔgɔ dɔ ye begɛn ɲini i n'a fɔ muso, wajibi lo o tigi ka faga.\n19- «Mɔgɔ o mɔgɔ ye saraka bɔ batofɛn wɛrɛ ye ni ne Masaba kelen tɛ, o tigi ka halaki.\n20- «Aw man kan ka lonan tɔɲɔ, aw kan'a tɔɔrɔ fana. Bari aw tun ye lonanw ye Ezipiti jamana na.\n21«Aw kana firiyamuso, walima falatɔ tɔɲɔ. 22N'aw y'u tɔɲɔ, n'u kasira ne nɔɔ fɛ, ne bena u kasikan mɛn. 23N bena dimi aw kɔrɔ k'aw faga ni murujan ye aw musow be kɛ firiyamusow ye, aw deenw be kɛ falatɔw ye.\n24- «N'aw ye juru don ne ka mɔgɔ dɔ la aw cɛma, min dɛsɛnin be, aw kan'a kɛ i n'a fɔ minw be juru don tɔnɔ kama, aw kana tɔnɔ ɲini a fɛ.\n25- «N'aw y'aw tɔɲɔgɔn ka delekeba bɔsi aw ka juru kama, aw ka segi k'o d'a ma sanni tile ka ben. 26Bari o dɔrɔn le y'a ka birifani ye, a be se ka min biri a yɛrɛ kan. N'a t'a bolo, a bena mun le biri a latuma na? N'a kasira ne nɔɔ fɛ, ne ben'a kasikan mɛn, bari ne ye makaritigi ye.\n27- «Aw kana ne Ala tɔgɔjugu fɔ. Aw kana aw ka siya ɲamɔgɔ danga.\n28«Aw kana munumunu ni ne niyɔrɔ ye, aw y'o min bɔ aw ka suman, n'aw ka *ɛrɛzɛnji, ani aw ka olivutulu la. Aw k'aw dencɛ fɔlɔw di ne ma. 29Aw k'aw ka misiw n'aw ka sagaw ta di ne ma fana. U bena tile wolonwula kɛ u baa fɛ, a tile seeginan loon, aw k'o di ne ma.\n30- «Aw ka kɛ mɔgɔsaniyaninw ye ne fɛ. Wara ye sogo min minɛ kongo kɔnɔ, aw kana o ɲimi, aw k'o di wuluw ma.


Mas 2nan 5 AKKDC08 - Naaman tun ye Siri masacɛ ka - Bible Search\nMas 2nan 4 Mas 2nan 6\nMas 2nan 5\nSirika Naaman ka kɛnɛyako\n1- Naaman tun ye Siri masacɛ ka kɛlɛdenw kuntigi ye. A koo tun ka di a matigi ye kosɔbɛ, a tun b'a jati fana, bari Masaba tun ye see di Sirikaw ma ale lo barika la. Nga cɛɛ nin n'a ka kɛlɛden fariya bɛɛ, farisogobana tun b'a la.\n2O y'a sɔrɔ Sirika dɔw tun bɔra ka taga ben Isirayɛlidenw kan, ka sungurunin dɔ minɛ. A tagara kɛ Naaman muso ka baaraden ye. 3Loon dɔ, ale y'a fɔ a kuntigi, Naaman muso ye ko: «Ni ne matigi tun be kira gɛrɛfɛ Samari dugu kɔnɔ kɔni, kira nin tun be se k'a kɛ a ka bana be ban.» 4Naaman tagara o fɔ masacɛ ye ko Isirayɛli sunguru nin ko ten. 5Siri masacɛ y'a fɔ a ye ko a ka taga Samari, ko ale bena bataki ci Isirayɛli mara masacɛ ma. Naaman tagara ni warigwɛ kilo kɛmɛ saba, ni sanu kilo bi wɔɔrɔ ɲɔgɔn ye, ani fani ɲanaman deen tan. 6A tagara ni bataki min ye Isirayɛli mara masacɛ fɛ, a tun fɔra o kɔnɔ ko: «Ne be n ka kɛlɛdenw kuntigi Naaman ci i fɛ ni bataki nin ye janko i k'a kɛ a ka bana be ban.» 7Isirayɛli mara masacɛ ye bataki nin kalan ka ban tuma min na, a y'a ka faniw faran k'a fɔ ko: «Ne ye Ala ye wa? Min be to ka mɔgɔw faga, ani ka mɔgɔ kunun wa, n'a be mɔgɔ ci ko n k'o tigi ka farisogobana ban? Aw ka l'a la ko a be sababu le ɲinina ka ne kɛlɛ.»\n8Ala ka mɔgɔ Elize y'a mɛn tuma min na ko Isirayɛli mara masacɛ y'a ka faniw faran, a ye cii bila ko u ka ta'a fɔ masacɛ ye ko mun na a y'a ka faniw faran. Ko a k'a bila a ka na ale fɛ, ko a ben'a lɔn ko kira be Isirayɛli mara la.\n9O la, Naaman nana n'a ka soow n'a ka wotoro ye, ka na lɔ Elize ka soo daa la. 10Elize ye mɔgɔ bila ka ta'a fɔ a ye ko: «Taga ko Zurudɛn baji la siɲɛ wolonwula, i farisogo bena kɛ a cogokɔrɔ la, i bena saniya.» 11Naaman diminin ye sira minɛ n'a be tagara ka to k'a fɔ ko: «Ne tun b'a miiri ko a tun bena bɔ ka na lɔ ka Masaba a ka Ala daali, ka maga bana nin yɔrɔ la ka ne kɛnɛya. 12O tuma na, Damasi baaw Abana ni Paripari man fisa ni Isirayɛli mara taw ye wa? Ne tun te se ka ko olu kɔnɔ ka kɛnɛya wa?» A kɔsegira n'a be tagara, a dimininba. 13Nga a ka baaradenw gwɛrɛl'a la k'a fɔ a ye ko: «An faa, ni kira tun y'a fɔ i ye ko i ka kogwɛlɛn kɛ, e tun tena o kɛ wa? Sankofɛrɛ a ko i ka taga ko, ko i bena saniya.» 14O la, a jigira ka don Zurudɛn baji kɔnɔ k'a yɛrɛ tunu jii la siɲɛ wolonwula ka kɛɲɛ ni Ala ka mɔgɔ ka fɔta ye. A farisogo kɛra i n'a fɔ denmisɛn ta, a saniyara. 15Naaman n'a kɔmɔgɔw bɛɛ segira ka na Ala ka mɔgɔ fɛ. U sera tuma min na, a tagara lɔ a ɲakɔrɔ k'a fɔ a ye ko: «Sisan, ne y'a lɔn ko Ala wɛrɛ te yɔrɔ si dugukolo kan ni Isirayɛli ta tɛ. O la, i ka boɲafɛn nin minɛ i ka baaraden bolo.» 16Elize y'a jaabi ko: «Ne be baara kɛra Masaba min ye, ale kosɔn, ne tena sɔn ka foyi minɛ.» Naaman y'a daali kosɔbɛ, nga a banna. 17Naaman y'a fɔ a ye ko: «I do banna ko i t'o minɛ. O tuma na, i ka sira di u be bɔgɔ cɛ k'a di ne ma, sofali fila bena se min kɔrɔ. Bari ne, i ka baaraden tena saraka jɛnita, walima saraka wɛrɛ bɔ batofɛn wɛrɛ ye tugu fɔɔ Masaba. 18Masaba ka yafa i ka baaraden ma koo kelen na: Tuma min na ni ne kuntigi be don joo Irimɔn ka soo kɔnɔ janko k'a kunbiri gwan a ɲakɔrɔ, ne fana ka kan ka n kunbiri gwan, bari a b'a bolo tintin ne bolo le kan, ka sɔrɔ k'a kunbiri gwan, Masaba ka sabali ka yafa i ka baaraden ma o la.»\n19Elize y'a fɔ a ye ko: «Taga, Ala ka hɛrɛ kɛ i ye.»\nFarisogobana be Geyazi minɛ\nNaaman bɔnin kɔ Elize kɔrɔ ka janfa dɔɔni, 20Ala ka mɔgɔ Elize ka baaraden Geyazi y'a fɔ a yɛrɛ kɔnɔ ko: «Ne kuntigi y'a nɔgɔya Sirika Naaman nin ye, a tun nana ni boɲafɛn minw ye, a ma sɔn ka foyi minɛ. Masaba kosɔn, ne bena tugu a kɔ, ka dɔ minɛ a fɛ.» 21Geyazi ye sira minɛ ka tugu a kɔ. Naaman y'a bolitɔ ye a kɔ dɔrɔn, a jigira joona joona ka bɔ a ka wotoro kɔnɔ k'a kunbɛn, k'a fɔ a ye ko: «Kɔni a ka di?» 22Geyazi y'a jaabi ko: «A ka di. Ne kuntigi le ye n ci ka n'a fɔ i ye ko kanbelen mɔgɔ fila nana ka bɔ kiraw jɛnkulu la Efarayimu mara kuluyɔrɔ la ka na jigi a fɛ. K'o la, ale b'i daali, i ka warigwɛ kilo bi saba, ani fani ɲanaman fila d'ale ma.» 23Naaman y'a fɔ ko a ka kilo bi wɔɔrɔ minɛ. A y'a wajibiya, ka warigwɛ kilo bi wɔɔrɔ ni fani fila siri bɔɔrɔ fila kɔnɔ, k'o di a ka baaraden fila ma. Olu bilara Geyazi ɲafɛ ka taga n'o ye. 24U tagara se Ofɛli tintin kan tuma min na, Geyazi y'u minɛ u fɛ ka don n'u ye soo kɔnɔ k'u bila. O kɔ, a ye sira di mɔgɔ nunu ma, u tagara. 25A fana tagar'a kuntigi fɛ. Elize y'a ɲininga ko: «I bɔra min, Geyazi?» A ye Elize jaabi ko: «I ka baaraden tun ma taga yɔrɔ si.» 26Elize y'a fɔ a ye ko: «Cɛɛ nin tun be jigira joona joona ka bɔ a ka wotoro kɔnɔ ka na i kunbɛn tuma min na, ne ɲaa tun te aw la wa? Warigwɛ, ni faniw, ani olivuyiriw ni ɛrɛzɛnsunw, ani sagaw ni misiw, ani baaraden cɛmanw ni musomanw minɛwaati le ye nin ye wa? 27Naaman ka farisogobana bena i minɛ, an'i kɔmɔgɔw, tuma bɛɛ.» Sanni Geyazi ka bɔ Elize kɔrɔ, bana nin y'a minɛ, a fari gwɛra parapara.


Ɔrɔ 1 AKKDC08 - Ne Pɔli min ye Yezu Krista ka jɔɔn ye, - Bible Search\nƆrɔ int Ɔrɔ 2\n1Ne Pɔli min ye Yezu Krista ka jɔɔn ye, ne welela ka kɛ ciden ye, ne wolomana ka kɛ Ala ka kibaru diman fɔbaga ye. 2Ala yɛrɛ tun y'o kibaru diman nin koo fɔ a ka kuma na a ka kiraw barika la, 3o y'a Dencɛ ka koo ye, ale min wolola Dawuda kɔmɔgɔw fɛ ka kɛɲɛ ni adamadenya ye. 4Nii Senuman y'a yira ko an Matigi Yezu Krista ye Ala Dencɛ ye, o sebagaya lɔnna a kununni fɛ a sanin kɔ. 5Ne ye nɛɛma sɔrɔ ale lo barika la ka kɛ ciden ye, waasa ka siya wɛrɛw dɛmɛ u k'u jigi la Krista kan ka mɛnni kɛ a fɛ, janko a tɔgɔ ka boɲa. 6Yezu Krista ye minw wele, aw fana ye u dɔw ye. 7Ala ye aw minw wele ka kɛ a ka jama ye, n'aw koo ka d'a ye n'aw be Ɔrɔmu dugu kɔnɔ, ne be bataki nin ci aw bɛɛ ma. An Faa Ala n'an Matigi Yezu Krista ka nɛɛma ni hɛrɛ kɛ aw ye.\nPɔli ni Krista ka jama min be Ɔrɔmu\n8Ne be n ka Ala fo Yezu Krista barika la, aw bɛɛ kosɔn, bari aw tɔgɔ sera yɔrɔ bɛɛ la ko aw lara Krista la. 9Ne be baara kɛ Ala min ye ni n dusu ye k'a Dencɛ koo fɔ, o min ye kibaru diman ye, ale ye ne seere ye ko ne be to k'aw ka koo miiri 10ne ka daalili la tuma bɛɛ. N b'a ɲini a fɛ ko n'a kɛra a sago ye, a ka sira di ne ma ka se ka taga aw fɛ sisan. 11Bari ne b'a fɛ kosɔbɛ k'aw ye, ka Nii Senuman ka seko dɔ fɔ aw ye waasa aw ka se ka fanga sɔrɔ, 12walima, ka ɲɔgɔn jaa gwɛlɛya an jigi barika la. 13- N badenw, ne t'a fɛ k'aw to o lɔnbaliya la, ko siɲɛ caaman ne y'a latigɛ ko ne bena taga aw fɛ, waasa ka se ka baara sabatinin kɛ aw cɛma i n'a fɔ n b'a kɛ siya wɛrɛw cɛma cogo min na, nga ne te sira sɔrɔla. 14Ne ka kan ka baara kɛ mɔgɔw cɛma minw ɲaa yɛlɛla, ni minw ta ma yɛlɛ, ani kolɔnbagaw ni kolɔnbaliw cɛma. 15O la, a ka di ne ye kosɔbɛ ka kibaru diman fɔ aw Ɔrɔmukaw ye fana.\nBarika min be kibaru diman na\n16- Ne te maloya ka kibaru diman fɔ, bari Ala ka sebagaya koo lo, mɔgɔ minw be l'a la, kisili ye olu ta ye, k'a daminɛ zuwifu ma fɔlɔ, o kɔ siya wɛrɛw. 17- Kibaru diman le b'a yira ko Ala be mɔgɔ jati mɔgɔtilennin ye a jigi kosɔn, a be to o tilenninya la jigi barika la, i ko a fɔra cogo min na Ala ka kuma na ko: «Mɔgɔtilennin bena kisi lanaya barika la.»\nMɔgɔ bɛɛ jalakinin be Ala fɛ\n18Ka Ala to sankolo la, a be dimi mɔgɔw fɛ minw te siran a ɲa, n'u be tilenbaliyako kɛ ka tiɲɛ dogo. 19Bari adamaden be se ka Ala ka koo minw faamu, olu yirala u la ka gwɛ: Ala yɛrɛ le y'o yira u la. 20Tiɲɛ na, k'a ta diɲɛ dantuma na, adamadenw be Ala ka koo yebaliw ye ka gwɛ a ka baara fɛ, o min ye a ka sebagaya banbali n'a ka Alaya ye. O la, tiɲɛ sɔrɔsira t'u fɛ tugu. 21- Bari u ye Ala lɔn, nga u ma sɔn k'a bato i n'a fɔ Ala, ani u ma sɔn ka barika la a ye a cogo la. U filila u ka miiriyaw la ka kɛ nalomanw ye ka tunu dibi la. 22U b'u yɛrɛ jati kolɔnbagaw ye nga u ye nalomanw ye. 23- Nɔɔrɔtigi Ala min te sa, u m'ale bato fɔɔ adamaden min be sa, ale jaa ni kɔnɔw, ni sennaanifɛnw ni fɛɛn minw be fofo duguma.\n24O le y'a to Ala y'u to u ka nigɛjuguw la, fɔɔ u be kakalaya kɛ k'u yɛrɛ dɔgɔya u ni ɲɔgɔn cɛ. 25U ye Ala ka tiɲɛ to yen, ka tugu galon kɔ, ka danfɛnw le bato ka baara kɛ u ye, u ma Danbaga bato, ale min ka kan ka boɲa tuma bɛɛ. Amiina.\n26O le y'a to, Ala y'u to yen nigɛjuguw la min ye malobaliyako ye. U ka musow te cɛko kɛ n'a ɲaa ye tugu. Olu yɛrɛ be la ni ɲɔgɔn ye. 27O cogo kelen na, cɛɛw te musow ɲini tugu fɔɔ u b'u cɛɲɔgɔnw. O le ka di u ye. U be malobaliyako kɛ, k'o sara sɔrɔ u yɛrɛ ma, min bɛnnin bɛ u ka fili ma.\n28U ma sɔn ka Ala lɔn minkɛ, Ala fana y'u to u ka miiriyajugu la. A kɛra ten, u man kan ka min kɛ, u b'o le kɛ. 29Tilenbaliyako sifa bɛɛ b'u kɔnɔ: u be kojugu kɛ, u kɛra wasabaliw ni mɔgɔjuguw ye, ɲagoya fana b'u la, ɲɔgɔnfagako le b'u kɔnɔ, ni kɛlɛko, ni benkanni, ni juguya, ani u be galon la mɔgɔw kan k'u jalaki. 30U be ɲɔgɔn tɔgɔjugu fɔ, Ala juguw lo, u b'u yɛrɛ boɲa ka kɛlɛw tigɛ, u daa ka ca, u be se kojugu la kosɔbɛ, u murutinin be u wolobagaw ma. 31U kɛra nalomanw ye, u te lɔ kelen kan, u ka koo ka gwɛlɛ, u fana te makari ɲɔgɔn na. 32U be Ala ka koo latigɛnin lɔn, ko ni mɔgɔ min b'o koo ɲɔgɔn kɛ, o tigi ka kan ni saya ye. O bɛɛ n'a ta, u be to k'o kɛ, ka sɔn o kɛbagaw ta ma fana.


Desanburukalo 29, 2019\nNi an bɛ hami o b’a yira Ala ra ko i tɛ i jigi la a ra kosɛbɛ. Mɔgɔ min b’a jigi la Ala ra a bɛ hɛra kɛ o tigi ye. Kɔnɔw flɛ o tɛ sɛnɛ kɛ nka Ala bɛ janto o ra. I jigi la Ala kan a tɛna i to yi ni a ma i ta mago fɛnw di i ma, can na a bɛna i dɛmɛ.


Wari talanw (Matiyo 25:14-30) | Yezu ka ɲɛnamaya\nNtalen wari talanw koo la: an ka ɲi ka kisɛya\nYEZU BE NTALEN LA WARI TALANW KOO LA\nYezu bele be n’a ka ciden naani nunu ye oliviyeyirikulu kan. A ma mɛɛn, a tun ye ntalen dɔ la sanukuru koo la Zeriko walisa k’a yira ko wagatijan tun bena tɛmɛ Masaya be sɔrɔ ka sigi sen kan. Sisan, a ye ntalen wɛrɛ la u ye. Yezu y’o ntalen la walisa k’a ka cidenw jaabi. U tun y’a ɲininga ko mun lo bena a yira ko a be Masaya la ani ko duniɲa laban surunyana. O ntalen b’a yira ko cii min kalifara kalandenw ma, u ka ɲi k’o dafa ni kisɛya ye.\nYezu y’a daminɛ k’a fɔ ko: “A bena kɛ i n’a fɔ cɛɛ dɔ, min tun be tagara taama na. A y’a ka baaradenw wele k’a ka nafolo kalifa u ma.” (Matiyo 25:14). Kalandenw be se k’a faamu ko Yezu be “cɛɛ” min kofɔra, ale yɛrɛ lo sabu a tun y’a yɛrɛ suman ni cɛɛ dɔ ye min tagara jamanajan dɔ la walisa ka masaya sɔrɔ.—Luka 19:12.\nSanni o cɛɛ ka taga a ka tagama na, a y’a ka nafolo kalifa a ka baaradenw ma. Yezu ye saan saba ni tilan kɛ Ala ka Masaya kibaro diiman waajuli la ani a ye fɔrɔmasɔn di a ka kalandenw ma walisa u k’o baara kɛ. Sisan, a taga tuma surunyana. A lanin b’a la k’u bena o baara kɛ k’a dafa.—Matiyo 10:7; Luka 10:1, 8, 9; Vɛrise nunu lajɛ fana: Zan 4:38; 14:12.\nCɛɛ min kofɔra ntalen na, a y’a ka nafolo tilan cogo di? Yezu ko: “A ye wari talan duuru di dɔ ma, ka talan fila di dɔ ma, ka talan kelen di a sabanan ma. U bɛɛ ta dira ka kɛɲɛ ni u se ko ye. O kɔ, a taara.” (Matiyo 25:15, ABM). Baaradenw bena mun lo kɛ n’o nafolofɛnw ye? Yala u bena kisɛya ka baara kɛ n’u ye walisa ka kuntigi mako ɲɛ wa?\nYezu y’a fɔ ko: “O yɔrɔ nin bɛɛ talan duuru tigi taara jago kɛ ni a ka wari ye ka talan duuru wɛrɛ sɔrɔ a la. O cogo la talan fila tigi fana ye jago kɛ ka talan fila wɛrɛ sɔrɔ. Talan kelen tigi taara dingɛ [sɔgɔ] duguma ka a makɛ ka wari dogo yen.” (Matiyo 25:16-18, ABM). Ni kuntigi kɔsegira, a bena mun lo kɛ do?\nYezu tagara ɲɛ ni kuma ye ko: “Kuntigi mɛnna kosɔbɛ, o kɔ, a nana k’u wele waasa u ka na n’a ka nafolo ye a k’a jati.” (Matiyo 25:19). Baaraden fɔlɔ ni filanan y’u seko kɛ. Min kalifara u ma, u kelen kelen bɛɛ y’a jija ka baara kɛ n’o ye ani k’o buguya. Wari talan duuru tigi ye duuru wɛrɛ sɔrɔ, ani wari talan fila tigi ye fila wɛrɛ sɔrɔ ka fara a kan. (O wagati la, wari talan kelen tun ye saan 19 baara sara lo ye.) Kuntigi y’u fila bɛɛ tando cogo kelen na ko: “O ɲana, i ye baaardenɲuman ani mɔgɔsɔbɛ ye. I kɛra mɔgɔsɔbɛ ye kofitini nin na, o la, ne bena koo caaman kalifa i ma. Na, an ka nisɔndiya ɲɔgɔn fɛ.”—Matiyo 25:21.\nNka wari talan kelen kalifara min ma, ale ka koo be dan na. Ale y’a fɔ kuntigi ye ko: “Matigi, ne tun y’a lɔn ko e ka koo ka gwɛlɛ, e ma danni kɛ foro min na, e b’o yɔrɔ suman tigɛ, e ma serili kɛ yɔrɔ min na, e b’o yɔrɔ suman ladon. Ne siranna, n tagara i ka wari dogo dingɛ kɔnɔ, i ka wari filɛ, a minɛ.” (Matiyo 25:24, 25). A yɛrɛ ma se ka kuntigi ka wari bila banki la walisa tɔnɔ dɔɔni ka sɔrɔ a la. O cogo la, a m’a kuntigi nafa ɲini.\nKuntigi y’a fɔ o baaraden koo la ko a ye “baaradenjugu, salabagatɔ” ye ani o bɛnnin lo. Wari talan min tun kalifara a ma, u y’o bɔsi ka di baaraden tɔɔ kelen ma, min kisɛyara a ka baara la ka wari talan duuru wɛrɛ sɔrɔ. Kuntigi ye miiriya jɔnjɔn nin fɔ ko: “Fɛɛn be mɔgɔ min fɛ, dɔ bena d’o tigi ma ka fara a ta kan k’a caya, nga fɛɛn te min fɛ, hali dɔɔni min b’a fɛ, o bena bɔsi a la.”—Matiyo 25:26, 29.\nNtalen nin dɔrɔn be se ka kalandenw bila miiriya caaman na. N’a sɔrɔ u y’a faamu ko Yezu ye cii min kalifa u ma, o nafa ka bon haali. O cii ye nɛɛma ye, min dira u ma ka mɔgɔw kɛ Krista ka kalandenw ye. Yezu b’a fɛ u k’o cii dafa ni kisɛya ye. A t’a ɲini u fɛ u bɛɛ ka kisɛya o baara la cogo kelen na. I ko a fɔra o ntalen na cogo min na, bɛɛ ka ɲi k’o baara kɛ ‘ka kɛɲɛ n’a seko ye.’ O kɔrɔ tɛ ko ni dɔ y’a yɛrɛ kɛ “salabagatɔ” ye ani a m’a seko kɛ Kuntigi ka baara la, o bena diya Yezu ye.\nYezu ka ntalen na, a ko: “Fɛɛn be mɔgɔ min fɛ, dɔ bena d’o tigi ma ka fara a ta kan.” N’a sɔrɔ o kuma ye kalandenw jigi sigi ani k’u dusu diya!\nYezu ye ntalen min la wari talan koo la, kuntigi ye jɔn lo ye? Baaradenw ye jɔn lo ye?\nO ntalen fɛ, Yezu y’a ka kalandenw kalan mun lo la?\nA ci dɔ ma A ci dɔ ma Ntalen wari talanw koo la: an ka ɲi ka kisɛya\njy sap. 113 ɲɛɛ 262-263


Ka sɔn Yezu ra komi I ka Kisiba kɔrɔ ko di?\nƝiningali: Ka sɔn Yezu ra komi I ka Kisiba kɔrɔ ko di?\nJaabili: I sɔnna Yezu ra komi I yɛrɛ ka Kisiba ye wa? Ka nin ɲinangali faamu, i ka kan ka kumansɛnw min tugura nin kɔrɔ faamu fɔlɔ: “Yezu Krista”, “yɛrɛ” ani “Kisiba.”\nJon lo ye Yezu ye? Mɔgɔ caman bi sɔnna ko Yezu Krista tun ye mɔgɔɲumanba ye, karamɔgɔba, walima Ala ciira dɔ ye. O bɛɛ ye tiɲɛ ye, nga o kɔrɔ ma dafa n’a ye fɛn min nin ye. Bibulu y’a fɔ ko Yezu ye Ala min kɛra mɔgɔ ye, Ala min kɛra mɔgɔninfin ye (aw ta filɛ Zan 1:1, 14). Yezu nana dugukolo kan ka an kalan, ka an kɛnɛya, ka latilen, ka an yafa—ka sa an kɔsɔn! Yezu ye Ala ye, Danbaga nin ye, Matigiba nin ye. I sɔnna a ra wa?\nMun lo ye Kisiba ye, mun le kɔsɔn an ka kan ka Kisiba sɔrɔ? Bibulu y’a fɔ ko an bɛɛ ye jurumu kɛ; an bɛɛ ye fɛnjuguw kɛ (Ɔrɔmukaw 3:10-18). Anw ka jurumuw kama, an ka kan ni Ala ka dimi ani a ɲangili. Ɲangili min bɛnna ni jurumuw minw an y’o kɛ Ala min ti ban nin ma, o le ye ɲangili banbali ye (Ɔrɔmukaw 6:23; Yirali 20:11-15). O de kosɔn an ka kan ka Kisiba sɔrɔ!\nYezu Krista nana dugukolo kan ka sa anw kɔsɔn. Yezu ka saya tun ye banbali sara ye an ka jurumuw kama. (2 Korɛntikaw 5:21). Yezu sara ka an ka hakɛw ɲangili sara (Ɔrɔmukaw 5:8).A y’a sara an kan’a sara tugu. Yezu kunnuna suuw cɛma, k’a seereya yira ko a ka saya ye an ka hakɛ ani ɲangili sara bɔ. O de kɔsɔn Yezu ye Kisiba kelenpe ye (Zan 14:6; Cidenw 4:12)! O kama I lanin lo Yezu la komi I ka Kisiba ye wa?\nYezu ye i “yɛrɛ” ka Kisiba lo wa ? Mɔgɔ caman hakili la ko Kretiyɛnya kɛra eglisi tagali, ka sɔnni kɛ, ka ban ka jurumuw dɔ kɛ. O ti Kretiyɛnya ye. Kretiyɛnya nin o ye diya ye ni Yezu Krista. Ka sɔn Yezu Krista komi i yɛrɛ ka Kisiba o kɔrɔ ko i lanin lo a ka lannaya ra. Mɔgɔsi ti kisi ne mɔgɔ dɔ wɛrɛ ka lannaya ye. Mɔgɔsi ti yafali sɔrɔ n’a tigi ye koɲumanw kɛ. Ka kisili sɔrɔ i yɛrɛ ka kan ka sɔn Yezu Krista komi i ka Kisiba ye, ka i ka jigi la ka saya ra ko a y’i ka jurumuw sara an’a ka kunnuni komi nii banbali ka tɔnɔmala ye(Zan 3:16). Aye wa Yezu y’i yɛrɛ ka Kisiba lo wa?\nNi i sɔnna Yezu Krista ra ko I yɛrɛ ka Kisiba lo, segi nin seli nin kan. Kana ɲina, ko ni I segira nin seli nin kan walima seli dɔ wɛrɛ ko o lo bena i kisi. Yezu Krista drɔn ka lannaya ani baara min a y’a kɛ gwengwen yiri kan I kama nin, o lo b’i kisi. Nin seli lo ye cogo ye ka yira Ala la ko I b’a barikala k’a y’I kisili ɲasigila y ma . “Ala, ne b’a lɔn ko ne ye hakɛ ta ele kan, ne b’a lɔn ko ne ka kan ni ɲangili ye. Nga Yezu Krista ye ne ka ɲangili minɛ ne tun ka kan nin min ye, walasa ne ka lannaya la ale kan ne ka yafali sɔrɔ aw fɛ. Ne be sɔn ka i ka yafali sɔrɔ ani ka la ele ra walasa ka se ka kisili sɔrɔ. Ne sɔnna Yezu ra komi ne yɛrɛ ka Kisiba ye!. Aw barika aw ka barika ani aw ka yafali kosɔn-- aw ye nii banbali ni di ne ma! Amiina!”


Sad 12 AKKDC08 - «Aw ka kan ka jija ka sariya ni landa - Bible Search\nSad 11 Sad 13\nMasaba ka sariyaw\n1«Aw ka kan ka jija ka sariya ni landa minw bato aw sii bɛɛ la jamana nin kɔnɔ, o filɛ nin ye. Masaba, aw bɛmaw ka Ala le y'u di aw ma ka kɛ aw ta ye.\n2«Aw bena siya minw ka jamana minɛ, aw k'u ka joo sɔnyɔrɔ bɛɛ cɛn pewu, minw be kulujan ni tintinw kan, ani yiribabaw kɔrɔ. 3- Aw k'u ka sɔnnikɛyɔrɔw ci, k'u ka jokabakurulamaw fana ci, k'u ka *Asera jaaw jɛni, k'u ka joow cɛn, k'u tɔgɔ tunu ka bɔ o yɔrɔ la. 4Aw man kan ka Masaba aw ka Ala bato u ka kɛcogo la. 5Nga Masaba bena yɔrɔ min woloma aw ka sigiyɔrɔ la, janko a ka sigi yen, aw ka kan ka taga o yɔrɔ le la. 6Aw ka taga n'aw ka saraka jɛnitaw, n'aw ka saraka tɔw ye o yɔrɔ la. Aw ka jaka, n'aw ka boɲafɛnw, n'aw ka dajuru sarataw, n'aw ka boɲafɛn wɛrɛw, n'aw ka dabaw ni begɛnmisɛnw deen fɔlɔw. 7Aw n'aw ka denbaya bena lajɛn ka dumuni kɛ Masaba aw ka Ala ɲakɔrɔ o yɔrɔ la, ani ka nisɔndiya, aw ka baara bɛɛ kosɔn bari Masaba aw ka Ala y'aw dɛmɛ.\n8«An b'a kɛra cogo min na bii yan yɔrɔ la, aw kan'a kɛ ten, bɛɛ man kan k'a yɛrɛ sago kɛ. 9Bari aw ma don lafiɲɛyɔrɔ la fɔlɔ Masaba aw ka Ala be yɔrɔ min di aw ma. 10Nga a bena jamana min di aw ma, aw bena Zurudɛn baji tigɛ fɔlɔ ka sɔrɔ ka sigi yen. A bena lafiɲɛ di aw ma k'aw kisi aw juguw bɛɛ ma minw b'aw lamini na. Aw bena to hɛrɛ la yen. 11Masaba aw ka Ala bena yɔrɔ min woloma k'a kɛ a sigiyɔrɔ ye, ne be fɛɛn minw bɛɛ fɔra aw ye, aw bena taga n'u ye o yɔrɔ la: Aw ka saraka jɛnitaw, ni saraka wɛrɛw, n'aw ka jakaw, n'aw ka boɲafɛnw, n'aw ka dajuru sarataw. 12Aw bena nisɔndiya Masaba aw ka Ala ɲakɔrɔ o yɔrɔ la, aw, n'aw dencɛw, n'aw denmusow, n'aw ka baaradenw, a cɛman fara a musomanw kan, ani Levi kɔmɔgɔ minw be aw ka duguw kɔnɔ, bari olu ma niyɔrɔ sɔrɔ aw cɛma.\n13«Aw k'aw yɛrɛ kɔlɔsi, aw kana aw ka saraka jɛnitaw bɔ yɔrɔ bɛɛ. 14Masaba bena yɔrɔ min woloma aw ka mara nunu cɛma, aw bena aw ka sarakaw bɔ o yɔrɔ le la. Ne ye koo minw bɛɛ fɔ aw ye, aw k'u bɛɛ kɛ yen. 15Nga, aw be se ka begɛnw faga aw ka duguw bɛɛ kɔnɔ k'u ɲimi aw sago la, ka kɛɲɛ ni Masaba aw ka Ala ka dɛmɛ ye. O tuma na, mɔgɔ min saniyanin tɛ, walima min saniyanin lo, bɛɛ be se k'u ɲimi i n'a fɔ minan ni mankalanin sogo ta be kɛ cogo min na. 16- A daan ye aw kan'a joli dumu, aw k'a bɔn dugukolo kan i n'a fɔ jii. 17K'aw to aw ka duguw kɔnɔ, aw man kan k'aw ka jaka dumu yen, suman ta, walima duvɛnkɛnɛ ta, walima tulu ta, walima begɛn deen fɔlɔ, a begɛnmisɛnw fara dabaw kan, ani aw ka boɲafɛnw, n'aw ka dajuru sarataw, walima boɲafɛn wɛrɛw. 18Nga Masaba aw ka Ala bena yɔrɔ min woloma, aw k'u dumu a ɲakɔrɔ o yɔrɔ la, aw n'aw dencɛw n'aw denmusow, n'aw ka baaradenw, a cɛman fara musomanw kan, ani Levi kɔmɔgɔ minw b'aw ka duguw la. Aw ka nisɔndiya Masaba aw ka Ala ɲakɔrɔ aw ka kokɛtaw bɛɛ kosɔn. 19Aw k'aw yɛrɛ kɔlɔsi aw sii bɛɛ kɔnɔ aw ka jamana kɔnɔ, aw kana tulon kɛ Levi kɔmɔgɔw ka koo la.\n20«Ni Masaba aw ka Ala y'aw ka mara boɲa tuma min na, ka kɛɲɛ n'a ka layidu ye aw ye, ni sogo nigɛ y'aw minɛ, aw be se k'a ɲimi aw sago la. 21Masaba aw ka Ala bena yɔrɔ min woloma k'a tɔgɔ la a kan, n'aw ka sigiyɔrɔ ka jan o yɔrɔ la, aw be se ka daba, walima begɛnmisɛnw dɔ faga, Masaba bena minw di aw ma. Aw k'o kɛ i ko ne y'a fɔ aw ye cogo min na, k'o sogo ɲimi aw ka dugu kɔnɔ aw sago la. 22Aw bena se k'o ɲimi i n'a fɔ aw be minan, walima mankalanin ta ɲimi cogo min na. Mɔgɔ min saniyanin lo, ani min saniyanin tɛ, u bɛɛ be se k'o ɲimi. 23- Nga aw k'aw yɛrɛ kɔlɔsi koo kelen na, aw kana joli dumu. Bari joli le ye nii ye. O la, aw kana sogo n'a nii dumu ɲɔgɔn fɛ. 24Aw kana o dumu, aw k'a bɔn duguma i n'a fɔ jii. 25Aw kan'a dumu, o la, aw n'aw kɔmɔgɔw bena hɛrɛ sɔrɔ, bari aw ye koɲuman kɛ Masaba ɲakɔrɔ.\n26«Fɛɛn minw kɛra Masaba ta ye, ani aw y'aw daa di minw kosɔn, aw ye taga n'u ye Masaba ka yɔrɔ wolomanin na. 27Aw k'aw ka saraka jɛnitaw bɔ Masaba aw ka Ala ye a ka sarakabɔyɔrɔ la, u sogo n'u joli bɛɛ. Aw ka sarakaw joli bɔn Masaba aw ka Ala ka sarakabɔyɔrɔ kan, nga aw be se k'o sogo ɲimi.\n28«Aw ka ne ka kuma nunu bɛɛ mɛn, ne be minw fɔra aw ye k'u bato. O la, aw n'aw kɔmɔgɔw bena hɛrɛ sɔrɔ tuma bɛɛ, bari aw ye kotilennin ni koɲuman kɛ Masaba aw ka Ala ɲakɔrɔ.\nKanaankaw ka joow\n29«Aw bena don siya minw ka jamana na k'a minɛ, ni Masaba aw ka Ala y'u gwɛn aw ɲafɛ tuma min na, n'aw y'a minɛ ka sigi a kɔnɔ, 30u halakinin kɔ aw ɲafɛ, aw k'aw yɛrɛ kɔlɔsi, aw kana to u ka koow ɲɔgɔn na ka ben jaan kɔnɔ. Aw kana ɲiningali kɛ ko siya nunu tun b'u ka joow sɔn cogo di, janko aw ka se k'o ɲɔgɔn kɛ fana. 31Aw kana o ɲɔgɔn kɛ Masaba aw ka Ala ye. Bari u be kodagabali minw kɛ u ka joow ye, o koo man di Masaba ye. U be to k'u dencɛw ni denmusow yɛrɛ kɛ k'u ka joow sɔn n'u ye, k'u jɛni u ye.


Ɛst gir 3 AKKDC08 - O koow tɛmɛnin kɔ, masacɛ - Bible Search\nƐst gir 3\nAman ni Maridose be bila ɲɔgɔn na\n1O koow tɛmɛnin kɔ, masacɛ Aritasɛrisɛsi ye lɔyɔrɔba di Agagi kɔmɔgɔ Amadatɔsi dencɛ Aman ma. A y'a minɛ k'a sigi kuntigiya la a ka ɲamɔgɔw bɛɛ kunna. 2Mɔgɔ minw bɛɛ tun be baara kɛ masacɛ ka luu kɔnɔ, olu bɛɛ tun be to k'u kunbiri gwan Aman ɲakɔrɔ k'a boɲa, bari masacɛ le tun y'o latigɛ, nga Maridose tun te sɔn k'o kɛ. 3Masacɛ ka baaraden minw tun be lɔ luda la, olu ye Maridose ɲininga ko: «Mun na i be masacɛ ka sariya cɛn?» 4U tun b'o fɔ Maridose ye loon o loon fɔɔ ka dɛsɛ, a ma mɛnni kɛ u fɛ. O la, u y'o fɔ Aman ye ko Maridose banna ka masacɛ ka fɔta bato, bari Maridose tun y'a fɔ u ye ko ale ye zuwifu ye. 5Aman y'a ye ko Maridose te sɔn k'a kunbiri gwan ale ɲakɔrɔ k'a boɲa minkɛ, a dimina kosɔbɛ. 6O la, a tun b'a fɛ ka Maridose ka siya bɛɛ halaki Aritasɛrisɛsi ka mara bɛɛ kɔnɔ. 7Sɛrisɛsi ka masaya saan tan ni filanan kalo fɔlɔ la, min ye Nisan kalo ye, u ye kalabon kɛ u be min wele ko Purimu, Aman ɲana, a ka kan ka kɛ loon min na, ani kalo min kɔnɔ, janko o ka lɔn. U ka kalabon ye kalo tan ni filanan le yira min ye Adari kalo ye.\nAman b'a fɛ ka zuwifuw bɛɛ halaki\n8O kɔ, Aman y'a fɔ masacɛ Aritasɛrisɛsi ye ko: «Siya dɔ yɛrɛkɛnin be siyaw cɛma i ka maraw bɛɛ la. U ka landa ni tɔw bɛɛ ta te kelen ye fewu. U te ele masacɛ ka sariya bato. Kuun t'a la i k'o siya nin to ɲasuma na. 9Ni masacɛ be sɔn a k'u halaki, ne bena sɛbɛ dɔ sɛbɛn ka sira di k'u k'o siya nin bɛɛ faga, ne bena warigwɛ tɔni kɛmɛ saba don i ka nafolo bilayɔrɔ la.» 10O la, masacɛ y'a ka bololanigɛc bɔ k'a di Aman ma, janko a ka taamasiɲɛ kɛ zuwifuw halakisɛbɛ kan. 11O kɔ, masacɛ y'a fɔ a ye ko: «To n'i ka wari ye, siya nin fana b'i bolo. Fɛɛn min ka d'i ye, i k'o kɛ u la.» 12U ye masacɛ ka sɛbɛnnikɛlaw wele kalo fɔlɔ nin tile tan ni sabanan loon. Olu ye sɛbɛ nunu sɛbɛn, ka kɛɲɛ ni Aman ka fɔta ye, k'o ci masacɛ ka dakɔrɔsigiw, n'a ka maraw kɔnɔ lasigidenw bɛɛ, ani siyaw kuntigiw ma, mara bɛɛ kɔnɔ k'a ta Ɛndi jamana na fɔɔ Etiyopi mara kɛmɛ ni mugan ni wolonwula kɔnɔ ka kɛɲɛ ni o yɔrɔ siyakan ye. O sɛbɛ sɛbɛnna ni masacɛ Aritasɛrisɛsi tɔgɔ ye. 13Cidenw tagara ni bataki nunu ye masacɛ ka maraw bɛɛ la, ko saan kalo tan ni filanan, min ye Adari kalo ye, ale tile tan ni saba loon, ko u ka zuwifuw bɛɛ faga o loon kelen nin na, k'u bololafɛnw cɛ.\n14O bataki nunu tun kalanna maraw bɛɛ kɔnɔ. U ye sira di siya tɔw bɛɛ ma ko u k'u yɛrɛ labɛn o loon kama. 15Cira nin sera joona joona, a kɛra ten fana Suzi dugu kɔnɔ. Masacɛ ni Aman sigira ka to minni na, k'a sɔrɔ Suzi dugu bɛɛ gwannin be.


Zoz 17 AKKDC08 - U ye kala la, mara sera Manase kɔmɔgɔw - Bible Search\nZoz 16 Zoz 18\nManase kɔmɔgɔw tilan kelen ye mara min sɔrɔ\n1U ye kala la, mara sera Manase kɔmɔgɔw ma, min tun ye Yusufu deen fɔlɔ ye. Manase deen fɔlɔ Makiri, min tun ye Galaadi facɛ ye. Galaadi ni *Basan mara tun dira ale kɔmɔgɔw ma, bari cɛfari tun lo. 2U ye kala la ka mara dɔ di Manase deen tɔw ma, ka kɛɲɛ n'u ka fadenyabolow ye, Abiyezɛri deenw ni Elɛki deenw, ani Asiriyɛli deenw ni Sɛkɛmu deenw, ani Efɛri deenw ni Semida deenw, u ye yɔrɔ di olu le ma. Olu le ye Manase deen cɛman tɔw ye, u y'a di ka kɛɲɛ n'u ka fadenyabolow ye.\n3Manase deen Makiri dencɛ Galaadi deen Efɛri dencɛ Selofeyadi ma dencɛ sɔrɔ, fɔɔ denmusow. U tɔgɔ filɛ: Maala, Nowa, Ogila, Milika, ani Tirisa. 4- O denmuso nunu tagara sarakalasebaga Eleyazari, ni Nun dencɛ Zozuwe fɛ ani ɲamɔgɔw fɛ k'a fɔ ko Masaba tun y'a fɔ Musa ye ko a ka niyɔrɔ di olu ma u fadenw cɛma. U ye niyɔrɔ di u ma u fadenw cɛma, ka kɛɲɛ ni Masaba ka fɔta ye. 5Manase kɔmɔgɔw ye yɔrɔ tan sɔrɔ, minw be danna Galaadi ni Basan mara la minw be Zurudɛn baji kɔfɛ. 6Bari Manase kɔmɔgɔw minw ye musomanw ye olu fana ye niyɔrɔ sɔrɔ u fadenw cɛma. Galaadi mara fana dira Manase kɔmɔgɔ tɔ nunu ma.\n7Manase kɔmɔgɔw ka mara daan be bɔ Asɛri ka taga tɛmɛ Mikimetati, min be Sisɛmu gɛrɛfɛ, ka taga Yamin ani Ɛntapuwa faan fɛ. 8Tapuwa mara tun kɛra Manase kɔmɔgɔw ta ye, nga Tapuwa dugu yɛrɛ, min be Manase kɔmɔgɔw ka mara daan na, ale kɛra Efarayimu kɔmɔgɔw ta ye. 9Daan nin tɛmɛna ka taga Kana kɔɔ daa la a worodugu ɲafan fɛ. O yɔrɔ dugubaba minw be Manase kɔmɔgɔw ka yɔrɔ cɛma, olu ye Efarayimu ta ye. Manase kɔmɔgɔw ka mara daan tun be kɔɔ nin kɔgɔdugu ɲafan fɛ ka tɛmɛ ka taga gun kɔgɔji la. 10Mara min be worodugu ɲafan fɛ, o tun ye Efarayimu kɔmɔgɔw ta ye, kɔgɔdugu ɲafan fɛ, o tun ye Manase kɔmɔgɔw ta ye, u bɛɛ ta daan tun ye kɔgɔji ye. Manase kɔmɔgɔw tun be daan bɔ ni Asɛri kɔmɔgɔw ye kɔgɔdugu ɲafan fɛ ka daan bɔ ni Isakari kɔmɔgɔw ye kɔrɔn fɛ. 11Manase kɔmɔgɔw ka dugu dɔw tun be Isakari ni Asɛri kɔmɔgɔw ka mara kɔnɔ. O ye Bɛtiseyan n'a ka mara ni Yibileyamu n'a ka mara ani Dɔri n'a ka mara ni Ɛndɔri n'a ka mara ani Tanaki n'a ka mara ni Megido n'a ka mara. O ye mara saba ye. 12- Manase kɔmɔgɔw tun ma se k'o dugu mɔgɔ nunu gwɛn, o la, kanaanw tora o jamana nin na. 13Isirayɛlidenw nana fanga sɔrɔ tuma min na, u ye kanaanw bila fangabaara la, nga u ma u gwɛn.\n14Yusufu kɔmɔgɔw y'a fɔ Zozuwe ye ko: «Mun na i ye yɔrɔ kelen dama le di anw ma? An do ka ca, Masaba fana do ye nɛɛma kɛ an ye halibi.» 15Zozuwe y'a fɔ u ye ko n'u ka ca, ko u ka taga tuu ben periziw ni erefaw ka mara la k'o kɛ u ta ye, ko bari efaraw ka mara kuluyɔrɔ ka dɔgɔ u ma. 16Yusufu kɔmɔgɔw y'a fɔ tugu ko: «Kuluyɔrɔ nin ka dɔgɔ an ma. Kanaan minw bɛɛ siginin be kɔkɛnɛ na, minw be Bɛtiseyan n'a mara kɔnɔ, ni minw be Zizireyɛli kɔkɛnɛ na, kɛlɛkɛwotoro nigɛlamanw be olu bɛɛ fɛ.» 17Zozuwe y'a fɔ Yusufu deen Efarayimu kɔmɔgɔw, ni Manase kɔmɔgɔw ye ko u ka ca, fanga fana b'u la kosɔbɛ, ko u tena mara kelen dama d'u ma. 18Nga u bena kuluyɔrɔ sɔrɔ k'o kɛ u ta ye, min ye tuu ye. U ben'a tigɛ ka sɔrɔ k'o yɔrɔ kɛ u ta ye, ani ka kanaanw gwɛn n'u ka kɛlɛkɛwotoro nigɛmanw ye hali ni fanga b'u la cogo o cogo.